Rezolucijom protiv rezolucije | Ekspres.net\nDa ne izgleda kao da je sam Aleksandar Bocan-Harčenko osetio potrebu da svoj intervju koji je dao „Politici“ dodatno objasni izjavom istom listu tri dana kasnije, pitanje je da li bi razgovor sa ruskim ambasadorom u Beogradu koji je objavljen baš na Dan pobede privukao toliku pažnju javnosti. A reč je naročito o onom delu u kojem kaže: „Definitivno rešenje kosovskog pitanja treba da bude utvrđeno u Savetu bezbednosti Ujedinjenih nacija donošenjem nove rezolucije koja bi zamenila važeću Rezoluciju 1244“.\nU naknadnom objašnjenju Bocan-Harčenko kaže: „Stav Rusije o rešavanju kosovskog pitanja je kristalno jasan. Taj stav je dobro poznat. Jedini osnov za rešavanje treba da i dalje bude Rezolucija 1244 Saveta bezbednosti UN, u kojoj su utvrđeni temeljni principi mirovnog rešavanja kosovske krize“.\nDodao je, međutim, i ovo: „Definitivno rešenje kosovskog problema treba da odgovara međunarodnom pravu. Budući da se radi o obezbeđenju međunarodnog mira i bezbednosti, takvo rešenje treba da bude odobreno od strane Saveta bezbednosti UN“.\nPročitajte još: Tači – Sanjam o pripajanju Medveđe, Preševa i Bujanovca\nSva tumačenja koja su se u međuvremenu pojavila, a koja su sumnjala na promenu dosadašnjeg ruskog stava o tome da će podržati svako rešenje za Kosovo sa kojim se saglasi Beograd, Bocan-Harčenko nazvao je iskrivljenim i izopačenim.\nOno što celoj priči daje na zanimljivosti je i, ne možemo reći slučajnost, da je samo dva dana nakon objavljivanja pomenutog intervjua, svojevrstan signal stigao i sa druge strane, od Dika Kastina, portparola specijalnog Trampovog izaslanika za pregovore Srbije i Kosova Ričarda Grenela.\nOn je, naime, upitan o mogućnosti uključivanja Rusije u dijalog Beograda i Prištine, ali i da li SAD smatraju da u Savetu bezbednosti UN treba da bude usvojena nova rezolucija o Kosovu, za Radio „Slobodna Evropa“ odgovorio je: „Svako je dobrodošao da doprinese idejama koje će pomoći stabilnosti, miru i prosperitetu Srbije i Kosova”.\nNe bi se moglo reći kako je novost da se Amerikancima žuri da konačno i definitivno reše kosovski problem. Zbog toga su, pored ostalog, i insistirali na ukidanju taksa koje je Priština uvela na robu iz Srbije, kako bi otkočili davno zaustavljeni dijalog između Beograda i Prištine. To je na kraju dovelo i da pada vlade Aljbina Kurtija.\nIsto tako nije tajna ni da predlog o razgraničenju kao rešenju kosovskog problema, koje je zagovarao Aleksandar Vučić, nije naišao, a i dalje ne nailazi na podršku Evropske unije, dok za Vašington to nije nešto što bi trebalo a priori odbaciti.\nSpecijalni predstavnik EU za dijalog Beograda i Prištine Miroslav Lajčak izjavio je, naime, da razmena teritorija Srbije i Kosova nije na dnevnom redu i da je potreban dogovor dve strane koji smiruje situaciju.\n„Videli smo vrlo snažnu negativnu reakciju povodom ideje o razmeni teritorija, na Kosovu, u drugim zemljama regiona i u zemljama EU. To me dovodi do zaključka da to nije na dnevnom redu i da ne bi ni trebalo da bude na dnevnom redu“, rekao je Lajčak za austrijsku agenciju APA.\nAko tu već ne postoji saglasnost između Vašingtona i Brisela, da li se onda, reklo bi se pozitivna reakcija Grenelovog portparola na intervju ruskog ambasadora u Beogradu može shvatiti kao nekakav signal da je do rešenja kosovskog problema moguće doći tako što bi on bio aminovan dogovorom između Moskve i Vašingtona? Pitanje je, naravno, koji bi bio interes Rusije u celoj priči, ako se ne dovodi u pitanje da bi i u tom slučaju, kao i u dosadašnjoj kosovskoj sagi, Moskva držala stranu Beogradu?\nNa moguću saradnju Moskve i Vašingtona ukazuje i Danijel Server, američki stručnjak za Balkan. On na to gleda kao na nešto prilično negativno, što i nije čudno, s obzirom na to da je reč o čoveku koji otvoreno lobira za Prištinu.\nU skladu sa tim je i njegova ocena da Kosovo nikako ne treba da dozvoli uključivanje Rusije u dijalog o normalizaciji odnosa Beograda i Prištine, na čemu će, kako očekuje, SAD da insistiraju.\n„Kosovo se može suočiti sa velikim pritiskom Sjedinjenih Država da dozvoli Rusiji da se uključi u proces, što se može videti iz izjave iz Grenelove kancelarije da su ‘svi dobrodošli'”, rekao je Server za „Kohu ditore“ i dodao da bi u tom slučaju „Priština trebalo da se jasno i nedvosmisleno suoči sa katastrofalnim predlogom za podelu“. Prema Serveru, pitanje razmene teritorija odgovara Rusiji, koja želi da opravda aneksiju Krima od Ukrajine i stvaranje „marionetskih država“ unutar Gruzije i Moldavije.\nVladan Kutlešić, profesor ustavnog prava, ali i učesnik mnogih međunarodnih pregovora, pa i onih u Rambujeu iz 1999. godine, u intervjuu Aleksandra Bocan-Harčenka vidi, ili bar naslućuje, krupnu promenu ruskog stava.\n„Promena formulacije je toliko velika da treba isključiti svaku mogućnost da je do nje došlo iz nehata. Hteli su da proizvedu nekakav efekat i postignu nekakav cilj, nekakvu promenu u predstavljanju njihovog shvatanja. A ono je do sada bilo uvek isto – da se sve rešava u okviru međunarodnog prava i na osnovu Rezolucije 1244. A znamo svi šta piše tu, da je Kosovo u sastavu Srbije, da će odnos između tog dela i centralne vlasti biti uređen konačnim sporazum, ali uzimajući u obzir dogovor iz Rambujea. I to se spominje na dva mesta. Znači, njihov stav je bio da se poštuje Rezolucija 1244 , da ona nije prevaziđena i da se ne može tražiti drugačije rešenje od tog“, kaže Kutlešić za „Ekspres“.\nPovezane vesti – Kurti: Spremni smo za dijalog sa Srbijom\nPolitika razgraničenja se, međutim, ne uklapa u Rezoluciju 1244, koja je inače pravno obavezujuća i vremenski neograničena, kako god da se razgraničenje tumači. Ukoliko, međutim, do nekakvog dogovora između Beograda i Prištine dođe, recimo uz posredovanje SAD, ali i uz saglasnost Rusije, prema Kutlešićevim rečima, Rezolucija 1244 izgubila bi osnov svog postojanja.\n„S obzirom na to da je Rezolucija 1244 doneta zbog problema na delu naše teritorije, i da ona znači protektorat nad delom naše teritorije zbog problema koji je od međunarodnog značaja, svaka vrsta dogovora sa Albancima, obespredmećuje njeno postojanje. Ne bi mogao niko iz belog sveta da se pojavi i da traži bilo kakav osnov za delovanje. Sve to se gubi činjenicom da smo napravili nekakav politički sporazum sa Prištinom. Ako bismo postigli dogovor o razgraničenju, koji bi značio podelu teritorije, to bi bilo suprotno Rezoluciji 1244. Ali niko ne može naterati ni nas ni Albance da prihvatimo Rezoluciju 1244 ako smo se smo se mi dogovorili drugačije. Rezolucija je došla zbog toga što mi nismo mogli da se dogovorimo. Ali kada se strane koje su bile razlog za donošenje rezolucije dogovore da više nemaju problem, onda ta rezolucija prestaje da bude u primeni jer je izgubila osnov postojanja“, kaže Kutlešić i ocenjuje da u slučaju postizanja takvog dogovora ne bi bilo potrebno donošenje nove rezolucije.\nDosadašnje insistiranje Rusije na Rezoluciji 1244, prema Kutlešićevim rečima, može da se objasni ne samo podrškom Srbiji, već pre svega i nekim razlozima koji leže, pre svega, u njihovim odnosima sa nekim od bivših sovjetskih republika, ali i principijelnim stavom da se poštuje međunarodno pravo, čiji je ova rezolucija sastavni deo.\n„Ima mnogo razloga zašto bi Rusija insistirala na onome na čemu su insistirali. A onda se odjednom pojavljuje ambasador i, kao da se ništa nije dogodilo, priča o novoj rezoluciji koja bi zamenila važeću“, kaže Kutlešić.\nPitanja u vezi sa mogućnošću donošenja nove rezolucije je više. Prvo je, šta bi u njoj pisalo? Drugo je, ako se već spominje, pretpostavka je da već postoji ili se ne računa na saglasnost stanih članica Saveta bezbednosti za njeno donošenje, jer u suprotnom to ne bi bilo izvodljivo.\nKada je reč o sadržaju, bitno je istaći da bi Srbija tu rezoluciju mogla da prihvati, ali i da ne prihvati.\n„Mi smo prihvatili Rezoluciju 1244, ali nova može da bude doneta i bez našeg pristanka. I može da sadrži bukvalno sve što otvara mogućnosti za svako rešenje, pa čak i ono koje je protiv naše volje, odnosno protiv našeg interesa“, primećuje Kutlešić i dodaje: „Ako kažeš da ima uslova za donošenje nove rezolucije, a to se dešava u Savetu bezbednosti Ujedinjenih nacija uz saglasnost stalnih članova, to znači da tu saglasnost pretpostavljaš ili očekuješ da ćeš da je dobiješ“.\nTakav potencijalni rasplet situacije mogao bi da bude vrlo nepovoljan po Srbiju, jer bi dozvolio mogućnost da Beograd bude samo nemi posmatrač celog procesa koji bi samo s vremena na vreme bio obaveštavan o progresu.\nTo je, naravno, samo spekulacija, zasnovana na nečemu što je Bocan-Harčenko rekao, iako je istovremeno naglasio i da se „Rusija zalaže za postizanje održivog i uzajamno prihvatljivog kompromisnog rešenja između Beograda i Prištine na osnovu međunarodnog prava, važeće Rezolucije 1244 SB UN“.\n„Rusija će se složiti samo sa onim rešenjem koje će biti prihvatljivo za Srbiju. Za neposredno učešće Rusije u pregovorima o kosovskom pitanju neophodan je odgovarajući poziv Beograda. Da naglasim ponovo da takvi pregovori treba da se vode u međunarodno pravnom okviru, u ovom slučaju se radi o Rezoluciji 1244 SB UN“, naveo je Bocan-Harčenko.\nTags 1244Aleksandar Bocan-Harčenkokosovorezolucijarusija\nSTRATEGIJA ZORANA ĐINĐIĆA: Sever Kosova kao Republika Srpska BOCAN-HARČENKO: Zabrinjava želja za brzim rešenjem kosovskog pitanja “Pozivamo Vašington i Brisel da utiču na Prištinu” NOVI AMBASADOR RUSIJE U SRBIJI: Želim da vratim međunarodno pravo u region


Vesti, 07.10.2020, 08:00 AM\nNapad na kompaniju eResearchTechnology usporio je istraživanja o korona virusu širom sveta, a spekuliše se da bi za incident mogli biti odgovorni hakeri iza kojih stoji neka država.\neResearchTechnology je kompanija koja proizvodi i prodaje medicinski softver koji se koristi u stotinama kliničkih ispitivanja farmaceutskih kompanija, uključujući i ona koja se tiču testova, lečenja i vakcine protiv COVID-19. Napadači bi mogli biti finansijski motivisani ili su napad izveli za račun države koja želi da stekne konkurentsku prednost.\nSajber-napad na kompaniju iz Filadelfije usporio je neka od navedenih istraživanja tokom poslednje dve nedelje, jer su istraživači bili prisiljeni da se vrate na olovku i papir kako bi pratili podatake o pacijentima.\neResearchTechnology na svom veb sajtu napominje da se njegov softver koristi globalno u ispitivanjima lekova i da je učestvovao u praćenju 75% ispitivanja lekova koje je američka FDA (Uprava za hranu i lekove) odobrila prošle godine.\nNapad na eResearchTechnology započeo je pre dve nedelje kada su zaposleni otkrili da je ransomware blokirao njihove podatke. ERT je rekao da podaci pacijenata iz kliničkih ispitivanja nikada nisu bili u opasnosti, ali klijenti eResearchTechnology su rekli da je napad prisilio istraživače da pacijente prate pomoću olovke i papira.\nKompanija nije otkrila koliko je njenih klijenata pogođeno napadom ransomwarea niti koji je ransomware u pitanju, ali je potvrdila da je napad izveden 20. septembra. Kompanija je isključila toga dana uređaje sa interneta, pozvala stručnjake za sajber-bezbednost i o incidentu obavestila FBI.\nKako piše Njujork Tajms, među pogođenima su IQVIA, kompanija koja pomaže kompaniji AstraZeneca u ispitivanju vakcine za COVID-19 i Bristol Myers Squibb, proizvođač lekova koji predvodi konzorcijum kompanija koje treba da razviju brzi test na virus.\nObe kompanije su rekle da je zahvaljujući sigurnosnim kopijama podataka uticaj napada bio ograničen. Ostali klijenti ERT-a, međutim, nisu bili te sreće.\nPfizer i Johnson & Johnson, koji takođe rade na vakcini protiv COVID-19, objavili su da napad nije uticao na njihova ispitivanja. IQVIA je u međuvremenu objavila saopštenje u kome se kaže da poverljivi podaci i podaci pacijenata nisu “uklonjeni, ugroženi ni ukradeni“.\nZdravstvene kompanije su postale glavna meta ransomwarea, jer imaju osetljive podatke o pacijentima, a sa druge strane, sajber kriminalci znaju da one imaju sredstva da plate otkupninu. Takođe, krade se i intelektualno vlasništvo da bi se prodalo na aukcijama na Dark Webu kako bi finansijska dobit od napada bila što veća.


Izvor: RTS, 12.Okt.2017, 15:22\nSjedinjene Američke Države povlače se iz svetske organizacije za zaštitu istorijske i kulturne baštine, Uneska, zbog neslaganja oko odnosa prema nasleđu koje se nalazi na palestinskim teritorijama, javljaju agencije. Izraelski premijer Benjamin Netanjahu najavio da će Izrael povući sličan potez. Odluka SAD da se povuče iz Uneska predstavlja gubitak za porodicu UN i multilateralizam, saopštio je Unesko. >> Pročitaj celu vest na sajtu RTS <<\nStejt department je obavestio generalnu sekretarku Uneska Irinu Bokovu u vezi sa američkom odlukom da se povuče iz te organizacije i uspostavi stalnu posmatračku misiju pri Unesku, saopštio je Stejt department.\nVašington navodi da ova odluka nije bila laka, kao i da oslikava američku brigu za stanje u ovoj organizaciji, potrebu za reformama Uneska i konstantan antiizraelski odnos te organizacije.\n"Izražavam duboko žaljenje zbog odluke SAD da istupi iz Uneska", navela je Irina Bokova.\nNekoliko sati pošto je Stejt department najavio povlačenje SAD iz Uneska, sličan potez najavio je i izraelski premijer Banjamin Netanjahu, koji je ministarstvu spoljnih poslova naložio da "pripremi teren za povlačenje izraelskih diplomata" iz te organizacije.\n"Ovo je hrabra i moralna odluka, jer je Unesko postao teatar apsurda. Umesto čuvanja istorije, Unesko je prekraja", rekao je Netanjahu, a prenosi izraelski dnevnik Haarec.\nIzraelski ambasador u Unesku Karmel Šama Hakoen izjavio je da bi i Izrael trebalo da se povuče iz Uneska uz ocenu da ta organizacija UN deluje protiv Izraela.\nStejt department je naveo da SAD žele da ostanu uključene u rad u Unesku kao posmatrač i na taj način doprinesu važnim pitanjima kojima se bavi ta organizacija.\nAmerika će iz Uneska istupiti 31. decembra, navodi Stejt department.\nAmerikanci su, još 2011. godine prestali da uplaćuju sredstva u budžet Uneska u znak protesta zbog primanja Palestine u puno članstvo u toj organizaciji. Od tada, "dug" SAD prema Unesku dostigao je 542 miliona dolara.\nAdministracija predsednika SAD Donalda Trampa u predlogu budžeta za narednu fiskalnu godinu nije imala stavku koja predviđa mogućnost ukidanja restrikcija na finansiranje Uneska, navodi AP.\nPozivajući se na neimenovane američke zvaničnike, AP prenosi da se Trampova administracija već mesecima pripremala za mogućnost napuštanja Uneska, što je Vašington danas zvanično i saopštio, te dodaje da ovo nije prva takva odluka SAD.\nU agencijskom izveštaju se podseća da su se SAD tokom osamdesetih godina 20. veka povukle iz Uneska, a pored lošeg upravljanja navedeni su i politički razlozi, da bi se potom vratile u članstvo 2003. godine.\nPortparol Kremlja Dmitrij Peskov rekao je agenciji Tas je izlazak SAD iz Uneska tužna vest.\nPortparolka ruskog ministarstva spoljnih poslova Marija Zaharova izjavila je da odluka američkog rukovodstva da se SAD povuku iz Uneska pogoršava situaciju po ovu organizaciju, kao i da je ta odluka za žaljenje.\nSAD napuštaju Unesko\nIzvor: Radio 021, 12.Okt.2017\nSjedinjene Američke Države povlače se iz svetske organizacije za zaštitu istorijske i kulturne baštine, Unesko, zbog neslaganja oko odnosa prema nasleđu koje se nalazi na palestinskim teritorijama...Stejt department je obavestio generalnu sekretarku Uneska Irinu Bokovu o odluci da se povuče iz...


Web stranica Vlade TK - Saziv 56. redovne sjednice Vlade Tuzlanskog kantona\nSaziv 56. redovne sjednice Vlade Tuzlanskog kantona\n56. redovnu sjednicu Vlade Tuzlanskog kantona koja će se održati\nu srijedu 19.08.2020. godine sa početkom u 09,00 sati u sali za sjednice\n1. Razmatranje prijedloga i donošenje Odluke o dopuni Odluke o korisnicima subvencije po osnovu indirektno onemogućenog rada;\n2. Razmatranje Informacije o realizaciji javnog poziva za dodjelu sredstava za subvencioniranje neto plaće-maksimalno do visine minimalne plaće za april i maj 2020. godine;\n3. Razmatranje prijedloga i donošenje Odluke o utvrđivanju osnovice za obračun novčane egzistencijalne naknade za mjesec avgust 2020. godine;\n4. Razmatranje prijedloga i donošenje Odluke o odobravanju sredstava sa budžetske pozicije „Troškovi manifestacija" Udruženju Centar za medicinsku edukaciju;\n5. Razmatranje prijedloga i donošenje odluka o odobravanju sredstava sa potrošačke jedinice „Kapitalni izdaci za korisnike budžetskih sredstava";\nObrađivač: Ministarstvo unutrašnjih poslova i Ministarstvo pravosuđa i uprave\n6. a) Razmatranje prijedloga i donošenje Rješenja o imenovanju Komisije za izbor i provođenje postupka po javnom konkursu za izbor kandidata za nominiranje i imenovanje direktora Kantonalne uprave za inspekcijske poslove Tuzlanskog kantona;\nb) Razmatranje prijedloga i donošenje Rješenja o imenovanju Komisije za izbor i provođenje postupka po ponovnom javnom oglasu za izbor kandidata za nominiranje i imenovanje predsjednika i članova Upravnog odbora Kantonalne agencije za privatizaciju Tuzlanskog kantona.\n7. Razmatranje prijedloga i donošenje Odluke o davanju saglasnosti na Aneks III Sporazuma o načinu realizacije Projekta adaptacija i rekonstrukcija objekta „CENTAR ZA AUTIZAM TUZLA";


ISHRANOM PROTIV KAMENA U BUBREGU: Evo koje namirnice treba da jedete da bi predupredili prožimajući bol! | Happy BSC portal\nKamen u bubregu najčešće se javlja kod osoba između 30 i 60 godine života i nastaje kada je u urinu povišen nivo kalcijuma, oksalata ili mokraćne kiseline.\nKamen može da bude minijaturan i u takvim slučajevima se lako izbacuje preko urina, ali često može i da narste do veličine ping pong loptice i tada blokira deo urinarnog sistema i nastaju bolovi.\nSimptomi koji ukazuju na kamen u bubregu su: bol u donjem delu leđa, bol u stomaku koji traje satima, umor, teškoće prilikom ležanja, mučnina, bol tokom uriniranja, pojava krvi u urinu\nNamirnice koja pomaže kod kamena u bubregu su: cvekla, špargla, rabarbara, crna čokolada, bobičasto voće, peršun, celer, orašasti plodovi (badem, kikiriki, indijski orah), praziluk, soja, žitarice (ovsene pahuljice, klice i žitarice od celog zrna).\nNajbolji način da smanjite rizik od pojave kamena u bubregu jeste da svakodnevno pijete dovoljno vode i ogranićčite unos soli.\nNapomena: Ukoliko se lečite od kamena u bubregu ili osećate nabrojane simptome, obavezno se konsultujte sa stručnjakom!


Srbija: Vučić se sastao sa Di Maiom\nPredsednik Srbije Aleksandar Vučić sastao se danas sa italijanskim ministrom spoljnih poslova Luiđijem Di Maiom, koji je naglasio da su odnosi dve zemlje vrlo dobri i da Italija podržava Srbiju na njenom evropskom putu.\nVučić je naglasio da dve zemlje dele dugu tradiciju dobrih i prijateljskih odnosa, da je Italija jedan od glavnih političkih partnera Srbije i da je dugi niz godina jedan od glavnih ekonomskih partnera Srbije.\n“To je drugi trgovinski partner Srbije i njeno drugo izvozno tržište (do kraja 2018. bilo je prvo), kao i četvrti uvozni partner”, rekao je predsednik Srbije.\nVučić je dodao da je Italija jedan od najvećih investitora u srpskoj privredi.\nDvojica političara razgovarali su o situaciji u regionu i zastoju u dijalogu Beograda i Prištine, nakon uvođenja tarifa na robu iz Srbije, a Vučić je naglasio da je Srbija spremna da što pre obnovi pregovore i dijalog sa Prištinom, čim tarife budu ukinute, izražavajući nadu da je kompromis zaista moguć.\n„Italija je prijatelj Srbije na njenom evropskom putu i učinićemo sve da ubrzamo proces pridruživanja. Zapadni Balkan predstavlja ključni faktor u projektu proširenja EU, prokomentarisao je Di Maio, ističući da se dobra praksa zajedničkih sastanaka dve vlade treba nastaviti.\nDi Maio je čestitao predsedniku Vučiću na finansijskim rezultatima, posebno na smanjenju stope nezaposlenosti, kao i na polju novih tehnologija i učešću mladih u tim procesima. / ibna


Irićeva i Nikolić najseksipilniji političari - juGmedia\nKomentari su isključeni na Irićeva i Nikolić najseksipilniji političari\nVRANJE – Članica Glavnog Odbora Ujedinjenih regiona Srbije (URS) Suzana Popović Irić najseksipilnija je politišarka u vranjskom okrugu, a najeseksipilniji muškaraca među političarima je lider ovdašnje Srpske napredne stranke (SNS), odlučilo je preko 10 hiljada Vranjanaca putem ankete nedeljnika “Vranjske”.\nUrednik “Vranjskih” Nikola Lazić rekao je agneciji “jugMedia” da je intersovanje čitalaca bilo iznenađujeće veliko.\n“Ljudi su prihvatili naš poziv i svojim glasovima učinili izbor što zanimljiviji. S druge strane i oni koji su bili na listi animirali su svoje prijatelje i poznanike da glasaju, jer je očigledno i njima, ili bar većini njih, stalo do ove titule”, kazao je Lazić\nNajseksipilnija političarka i direktorka vranjske biblioteke Suzana Popović Irić rekla je da joj i ovaj vid podrške prija.\n“Ako vas u ovako širokoj anketi podrži više od 50 procenata ljudi, to više nije stvar izgleda, nego mnogo više od toga. Ovo doživljavam kao političku podršku i satisfakciju za ono sto radim u poslednjih dvadeset godina”, istakla je Popović Irić.\nA najseksipilniji političar Dragan Nikolić, advokat po profesiji, kazao je da ta laskava titula za njega predstavlja veliku čast.\n“Konkurencija je bila ozbiljna i čast mi je što građani Vranja misle da sam među tim ljudima najseksipilniji. Ovo je dokaz da prolazi vreme debelih i zarozanih političara i da treba o svemu voditi računa”, analizirao je Nikolić svoju novu titulu.\nIrićeva i Nikolić su imali ozbiljnu konkurenciju u političarkama i političarima, poput, predsednice opštine Vranjska Banja iz DS Slavice Sotirović, odbornice SRS Aleksandre Rajković, lidera SRS i DSS Stefana Dutina i Dejan Stanojević i jš desetak političarki i političara iz Vranja.\nNastavnica na radnom mestu kupovala drogu\nNajavljen protest policajaca\nsuzana popović irić\nLEBANE - Radova na uklanjanju odrona sa državnog puta prvog B reda u selu Šilovo biće završeni za pet dana, potvrdili su u PZP Vranje – Radna jedinica Leskovac koje je nadležno za održavanje ovog puta. (više…)\nMinistar Verbić u Leskovcu\nLESKOVAC/VRANJE - Ministar prosvete, nauke i tehnološkog razvoja Srbije Srđan Verbić danas u Leskovcu na zatvorenom sastanku razgovara sa direktorima škola iz Jablaničkog i Pčinjskog okruga. (više…)\nNakon jučerašnjih snežnih padavina RHMZ upozorava i da se u noći ponedeljak na utorak i u utorak ujutro u centralnim i južnim krajevima Srbije kratkotrajno očekuje kiša koja će se lediti na tlu. (više…)\nČetiri trafike iz centra Leskovca uklonjene su jutros sa javnihh površina, a isto je naloženo za još pet, tako da će Leskovac zvanično ostati bez kioska koji rade tokom cele noći. (više…)


Prva regionalna konferencija “Vision of Woman” održana je 13. novembra 2019. godine u hotelu Ramada, u organizaciji nevladinog udruženja Vision of Humanity. Ovogodišnja konferencija je realizovana u partnerstvu sa UNDP, Ministarstvom za ljudska i manjinska prava i Glavnim gradom Podgorica.\nKonferenciju je otvorio ministar za ljudska i manjinska prava, Mehmed Zenka. U uvodnom obraćanju govorili su: Daniela Gašparikova, stalna predstavnica UNDP u Crnoj Gori; dr Đorđe Suhih, predsjednik Skupštine Glavnog grada Podgorica i Ivona Dabetić Jovović, ispred organizatora konferencije, nevladinog udruženja Vision of Humanity.\nKonferencija „Vision of Woman“ ima za cilj promovisanje ženskih ljudskih prava, kao i uspostavljanje strateškog dijaloga u pravcu razvoja i unapređenja ekonomskog, političkog i socijalnog statusa žena u društvu.\nKonferencija je okupila oko 150 ljudi, koji su bili u prilici da uživaju u panel diskusijama na kojima su učesnice konferencije obradile neke od najaktuelnijih tema, poput vizije žene kroz crnogorsku istoriju, ravnopravnosti polova iz različitih aspekata, liderske snage žene i njenog uticaja u poslovnom okruženju naše zemlje i zemalja regiona, feminizma i načina zaštite ženskih ljudskih prava.\nGovornice na prvoj „Vision of Woman“ konferenciji su bile uspješne nacionalne liderke, kao i liderke iz regiona iz različitih oblasti djelovanja – od politike do preduzetništva i stvaralaštva, sa namjerom motivisanja i kreiranja zaključaka koji će biti osnov budućih djelovanja u državi i regionu u smislu osnaživanja žena i promovisanja rodne ravnopravnosti.


ZORAN ŽIVKOVIĆ: Kada Srbija dobije novu vlast, njena prva odluka biće hapšenje Aleksandra Vučića - Opcija\nZORAN ŽIVKOVIĆ: Kada Srbija dobije novu vlast, njena prva odluka biće hapšenje Aleksandra Vučića\n04-09-2019 Pocetna, Politika, Regija\nLider Nove stranke Zoran Živković rekao je novinarima u Skupštini Srbije da ne postoji ni jedan razlog za današnju vanrednu sjednicu Skupštine na kojoj se ukidaju vize za diplomate, “osim ako neko ne planira da bježi iz zemlje”.\n“Da li će biti osuđeni, biće stvar suda, ali nova vlast mora da ih pohapsi da ne pobjegnu u Paragvaj ili Kolumbiju”, rekao je Živković.\nO predstojećim izborima Živković je rekao da bi za demokratski proces bilo “sasvim dovoljno” da vlast pozove OEBS da kontroliše izbore, jer OEBS nije aktivan samo na dan izbora, već i nekoliko mjeseci ranije. Nova stranka će, ponovio je, odluku o izlasku na izbore donijeti kada oni budu raspisani.\n“Kad sam 2003. godine ja puštao u rad put od Batajnice do Beške, cijena kilometra bila je milion i trista hiljada eura. Kako je sada uz sav privredni razvoj cijena pet puta viša?”, pitao je Živković.\nŽivković se osvrnuo na listu “Financial Times” po kojoj je Srbija privukla 5,8 milijardi eura investicija i rekao da je taj list vjerovatno dobio pogrešne podatke u kojima su i kineski krediti označeni kao investicije.


Kurs i obuka za vođenje poslovnih pregovora\nVođenje poslovnih pregovora\nVođenje poslovnih pregovora - Audio verzija\nIako će možda mnogi pomisliti da nema potrebe da uče na koji način se vode poslovni pregovori, činjenica je da je to izuzetno važno za uspešnost poslovanja neke kompanije. A ako tome dodate još jednu vrlo važnu činjenicu koja podrazumeva da će specijalizovani kurs i obuka za vođenje poslovnih pregovora jedan segment posvetiti i upoznavanju prisutnih sa postupkom na koji se pristupa vođenju pregovora na međunarodnom nivou, onda je i sasvim jasno zbog čega bi svaka osoba koja želi da se specijalizuje za ovu oblast trebalo da upiše pomenutu obuku.\nProfesori koji će voditi nastavu će se svakako potruditi ne samo da predviđeno znanje prenesu polaznicima, već i svoje iskustvo iz prakse, a čime će im svakako omogućiti da znatno lakše ovladaju veštinom uspeđnog vođenja poslovnih pregovora.\nMoramo da napomenemo da je obuka i kurs za vođenje poslovnih pregovora na prvom mestu namenjena osobama koje su zaposlene na menadžerskim pozicijama u kompanijama različitih profila, ali se svakako od njih očekuje da poseduju i odlično znanje korišćenja makar engleskog jezika. Iako to svakako nije uslov za pohađanje nastave, činjenica je da lica koja su zadužene za vođenje poslovnih pregovora u nekoj kompaniji, a posebno ako je ona okrenuta međunarodnom poslovanju, svakako moraju poznavati engleski jezik. Ako neko želi da se upozna sa konkretnom oblašću, a u tom trenutku nije zaposlen, svakako će mu biti dozvoljeno da pohađa izabranu vrstu nastave.\nUz mogućnost da nastavu prate u našim poslovnicama, svi zainteresovani polaznici isto tako imaju mogućnost da se odluče i da je pohađaju preko interneta, a u našoj zvaničnoj ponudi je i korporativni kurs i obuka za vođenje poslovnih pregovora, koja je namenjena za zaposlene u određenoj organizaciji. Ovlašćeno lice naše institucije će omogućiti organizaciju korporativne obuke u skladu sa potrebama klijenta, a za pojedinačne polaznike je predviđenom pohađanje nastave u grupi, individualno ili u paru (poluindividualni kurs). A svaka od tih vrsta nastave se organizuje prema ustaljenim pravilima, a najvažnije je da polaznici koji su zainteresovani za nastavu u grupi imaju na umu da se prvo mora prijaviti najmanje četiri osobe koje isto tako žele da pohađaju tu vrstu nastave, pa se tek onda prijavljeni obaveštavaju o terminima u kojima će ona da bude održana, kao i o dinamici organizovanja predavanja. Napominjemo da u jednoj grupi može biti prisutno najmanje četvoro polaznika, te da je zarad očuvanja visokog kvaliteta nastave predviđeno najviše osmoro njih da bude prisutno u okviru konkretne grupe.\nPo principu dogovora između pojedinačnog polaznika i profesora se organizuje kako poluindividualni kurs, isto tako i individualni tip nastave, stim što se jedino razlikuje broj osoba koje su prisutne.\nOsim što mogu da se za pohađanje nastave prijave putem telefona izabrane poslovnice, svi koji su zainteresovani imaju mogućnost i da lično dođu u njene prostorije i upravo na taj način izvrše prijavu, a to svakako mogu da učine i preko mejla, što sve zavisi od njihovih potreba.\nŠta izučava kurs i obuka za vođenje poslovnih pregovora?\nMada obuka i kurs za vođenje poslovnih pregovora fokus stavlja na savladavanje svih znanja koja se za pomenutu oblast vezuju, a na lokalnom nivou, biće govora i o sprovođenju ovog postupka na međunarodnom nivou. Zapravo će predavači u okviru te oblasti, pored ostalog da upoznaju prisutne sa time koliko je dobra priprema važna, a u smislu da će morati ne samo da se upoznaju sa poslovanjem kompanije sa kojom žele da sarađuju, već i sa običajima koji su prisutni u zemlji u kojoj ona posluje. Adekvatnom pripremom, odnosno informisanjem o standardnim, ali i o poslovnim običajima u okviru određene zemlje će svaka osoba koja je dužna da vodi pregovore automatski biti na dobitku, jer neće sebe dovesti u priliku da joj bude neprijatno ako naruši uobičajeni način ponašanja.\nDobro je poznato koliko poslovni pregovori mogu da budu kompleksni, a naročito u onim situacijama kada dve strane ne uspevaju da pronađu rešenje koje će svaku od njih zadovoljiti. Upravo zato kurs i obuka za vođenje poslovnih pregovora posebnu pažnju posvećuje psihologiji, odnosno predavači upoznaju prisutne sa važnošću razvoja mentalnih sposobnosti kod svakoga od njih. A pod tim mislimo na činjenicu da je vrlo važno održati profesionalan stav čak i u onim situacijama kada ovaj proces ne teče baš onako kako smo ga zamislili, što se sve može postići ukoliko polaznici budu želeli da se tome na pravi način posvete.\nA predavači će im govoriti i o vrstama poslovnih pregovora, tako da će se prisutni upoznati i sa osnovnim karakteristikama takozvanih trgovinskih razgovora odnosno pregovora, a koji se primenjuju za postizanje dogovora o kupovini ili prodaji robe, te će naučiti i šta podrazumevaju privredni pregovori, ali i koje su osnovne karakteristike pregovora o nekoj vrsti poslovne saradnje.\nIsto tako, obuka i kurs za vođenje poslovnih pregovora obuhvata deo koji je usmren na, uopšteno upoznavanje polaznika sa osobinama, ali i veštinama koje bi svaki potencijalno dobar menadžer zadužen za vođenje poslovnih pregovora morao da poseduje, odnosno razvije. A posebna pažnja će da bude usmerena i na važnost veštine slušanja sagovornika, što se smatra jednim od ključnih faktora za uspešnost bilo kog tipa poslovnih razgovora.\nUspešne poslovne pregovore karakteriše i činjenica da su učesnici izvršili adekvatnu pripremu, to jest da su se pobrinuli da pribave sve dostupne informacije o sagovorniku i o kompaniji koju on tom prilikom zastupa, te da će ih primenjivati kada je to potrebno, a sa ciljem uspešnog završetka konkretnih pregovora. Predavači će u završnom delu ovog kursa da uključe sve prisutne i u praktičan deo, to jest vežbe. Zapravo, oni će simulirati realnu situaciju, tako da će svaki polaznik tom prilikom biti u mogućnosti da prikaže znanja koja je imao prilike da usvoji za vreme trajanja predavanja.\nKada i gde se održava kurs i obuka za vođenje poslovnih pregovora?\nPored toga što je u našoj ponudi online obuka i kurs za vođenje poslovnih pregovora, a u kom slučaju polaznici predavanjima pristupaju preko sopstvenog računara, isto tako im nudimo mogućnost i da nastavu prate u okviru jedne od naših poslovnica.\nKada budu odlučili koji tip obuke će pratiti, oni takođe treba da odluče i da li će to biti kroz grupnu, individualnu ili poluindividualnu nastavu, a podrazumeva se da se svaka od njih sprovodi po tačno definisanim pravilima, ali je samo početak grupnog kursa uslovljen prijavljivanjem minimalnog broja polaznika, to jest četvoro njih, odnosno kreiranjem jedne grupe. Upravo onog trenutka kada se konkretni uslov bude ostvario, svi koji su pre toga prijavu već izvršili će dobiti od strane organizatora zvanično obaveštenje o svemu što se odnosi na organizaciju, to jest o datumu početka, a zatim i o dinamici i terminima.\nZnatno slobodniji je način po kome se individualni, ali i poluindividualni kurs i obuka za vođenje poslovnih pregovora organizuje. Da budemo precizniji, polaznici koji se za jednu od njih budu opredelili će time i steći pravo da navedu kada im odgovara da konkretna vrsta nastave počne, to jest u kojim terminima i prema kakvoj dinamici bi trebalo da se organizuje. A o svemu tome će se oni i dogovoriti direktno sa ovlašćenim licem naše poslovnice, to jest sa predavačem.\nUz sve to, po potrebi može da bude organizovana i korporativna obuka i kurs za vođenje poslovnih pregovora, a u toj situaciji ćemo se potruditi da ona bude organizovana onako kako najviše odgovara polaznicima, to jest zaposlenima u određenoj firmi.\nPo kom principu se organizuje obuka i kurs za vođenje poslovnih pregovora?\nBudući da postoji nekoliko načina prema čijim pravilima se kurs i obuka za vođenje poslovnih pregovora organizuje, to mi od svakog pojedinačnog polaznika i očekujemo da navede prvo da li će pratiti nastavu u našim poslovnicama ili online, a posle toga i da li će to učiniti kroz poluindividualnu, individualnu ili grupnu nastavu.\nIzuzetno je jednostavan način po kome se organizuje kako individualna nastava, tako isto i poluindividualna, a jedino što njih razlikuje jeste broj osoba koje predavanjima prisustvuju, pošto poluindividualni kurs pohađa njih dvoje, a samo jedan polaznik individualnu nastavu. Oni će se direktno sa nadležnim licem određene poslovnice, odnosno sa profesorom o svemu što se odnosi na organizaciju dogovoriti. Polaznik koji se opredeli za jednu od njih će tom prilikom definisati ne samo termine, već i datum početka, kao i tačnu dinamiku.\nZa sve one osobe kojima iz bilo kog razloga više odgovara grupna obuka i kurs za vođenje poslovnih pregovora se podrazumeva da da u potpunosti moraju da poštuju termine koje će precizno da definiše organizator, koji isto tako određuje i dinamiku. A za ovu vrstu nastave je specifično to što se zahteva prvo prijavljivanje najmanje četiri osobe, odnosno potrebno je da bude napravljena grupa od minimalnog brojapolaznika, da bi konkretna vrsta nastave uopšte mogla da počne.\nPosebno ističemo da sve one organizacije koje žele da njihovi zaposleni pohađaju ovaj kurs treba da se opredele za takozvanu korporativnu obuku, a tada ćemo se u najvećoj meri potruditi da izađemo u susret zahtevima, tako da možemo da organizujemo nastavu i u prostorijama te firme i u našoj poslovnice, odnosno online, a što sve zavisi od zahteva koje će ovlašćeno lice određene kompanije izneti.\nKoliko traje kurs i obuka za vođenje poslovnih pregovora?\nPrema odredbama nastavnog programa koga se u potpunosti obuka i kurs za vođenje poslovnih pregovora pridržava, određeno je trajanje od 30 sati. A u skladu sa izborom svakog pojedinačnog polaznika će zavisiti i na koji način će to vreme da bude raspoređeno, to jest po kojoj dinamici će se nastava odvija.\nTako je, recimo unapred određeno da grupna obuka traje 5 nedelja, a o tačnoj dinamici svaki pojedinačni prijavljeni biva zvanično obavešten tek po formiranju grupe u kojoj mora da bude najmanje četiri osobe prijavljene.\nKako je princip po kome se poluindividualni i individualni kurs i obuka za vođenje poslovnih pregovora organizuju drugačiji, to jest dogovorom između svakog polaznika i predavača o datumu početka, terminima i dinamici, to se i njeno trajanje definiše u skladu sa odredbama tog dogovora.\nA u našoj ponudi je i korporativna obuka, te napominjemo da princip organizovanja te vrste nastave podrazumeva određenu dozu fleksibilnosti, to jest da je predstavniku firme koja zahteva ovu obuku dozvoljeno da navede gde bi želeo da nastava bude organizovana, ali i po kom principu. Zvanično ovlašćeno lice naše institucije će u svakom slučaju nastojati da maksimalno kvalitetno na te zahteve i odgovori.\nSpisak gradova za Vođenje poslovnih pregovora


Predstavnici DRI o nalazima revizije javnih nabavki na lokalu\nDržavni revizor Željko Krstić i viši savetnik u reviziji Goran Marić predstavili su glavne nalaze Državne revizorske institucije kada je reč o reviziji javnih nabavki na lokalnom nivou na skupu koji je u Vrdniku pod nazivom „Transparentno upravljanje javnim finansijama i učešće građana: lokalne javne nabavke“ održan od 22. do 24. maja.\nNa skupu je bilo reči, između ostalog, o novom Zakonu o javnim nabavkama, lokalnim javnim nabavkama i izazovima naručilaca, lokalnim javnim nabavkama iz ugla ponuđača, javnim nabavka u očima građana.\nSkup je održan u sklopu projekta „Unapređenje revizije na opštinskom nivou u cilju jačanja odgovornosti i efikasnosti u upravljanju javnim finansijama“, koji finansira Vlada Švajcarske. Projekat čine komponente koje se odnose na unapređenje kapaciteta i razvoj interne i eksterne revizije i transparentno upravljanje javnim finansijama na lokalnom nivou i učešće građana.\nU Izveštaju o radu DRI za 2018. godinu potvrđeno je da je obavljanje javnih nabavki mimo propisa večita "boljka" onih koji raspolažu državnim parama. Revizori su kontrolisani javne nabavke ukupne vrednosti 25,82 milijarde dinara. Od toga je 3,1 milijardu dinara utrošeno mimo propisa, što je 12 odsto.


Brisel glavno žarište epidemije u Belgiji, a evo šta su odlučili nadležni – OnlineVesti\nby admin September 27, 2020, 6:54 pm 1.9k Views\nDnevni prosek novozaraženih virsom COVID19 u posednjih nedelju dana u Briselu je 2305 odnosno 340 inficiranih na 100 hiljada stanovnika.\nU pitanju je porast od 460 dnevno inficiranih u odnosu na sredinu septembra što Brisel stavlja na prvo mesto žarišta epidemije u Belgiji.\nCela Belgija je zbog drastičnog porasta novozaraženih korona virusom prošle nedelje stvrstana u ”crvenu” zonu na EU COVID19 mapi uz upozorenja na trend ”visokog rizika” od zaraze.\nIstovremeno, Veće za nacionalnu bezbednost odlučilo je da od 1.oktobra smanji postojeće restriktivne mere tako da Belgijanici više neće biti u obavezi da nose zaštitne maske svuda, a trajanje obaveznog karantina se sa 14 dana skratilo na 7 dana u slučaju negativnog testa.\nBelgijske nacionalne vlasti ovakve mere obrazlažu potrebom uvođenja strategije koja će biti ”održiva na duži period”, a koja podrazumeva ”što je moguće više normalizovati postojeću situaciju” i živote građana u situaciji kada se ne vidi kraj pandemije.\nSa druge starane, vlasti Brisela uvele su strožije mere od onih koje važe na nacionalnom nivou.\nU svih 19 briselskih komuna građani će napolju uvek morati da imaju zaštinu masku ”pri sebi” koju će morati da nose kada se nađu u većoj grupi odnosno na prometnim ulicama.\nRadno vreme barova je skraćeno je na 23 časa, zabranjeno je okupljanje više od 10 osoba između 23:00 i 06:00, sve prodavnice hrane i pića moraju biti zatvorene do 22 časa, a zabranjena je i konzumacija hrane na garadskim pijacama.\nU Belgiji je od početka pandemije COVID19 ukupno potvrđeno 112.803 slučaja infekcije novim korona virusom.\nUkupan broj smrtnih slučajeva porasto je na 9974 sa prosečno 4 smrtna slučaja dnevno.\nZbog infekcije koronavirusom i mera karantina u Briselu je prošle nedelje otkaza samit EU lidera kao i sastanka delegacija Beogrda i Prištine u okviru dijaloga o normalizaciji odnosa.


- Propisi o prevozu učenika su promenjeni od 1. septembra. Prevoznik koga je angažovalo JP „Urbanizam“, radi se o "Lasti", nije mogao da ispuni uslove koji se tiču kvalifikacionih kartica vozača za obavljanje poslova profesionalnog vozača. Prevoznik je dobio potvrdu, ali kartice nisu fizički izrađene - kaže za 013info direktorka OŠ „Miroslav Mika Antić“ Dragana Krstić, dodajući da se "Lasta" obavezala da će problem rešiti do sutra.\nUčenici će zbog odlaganja polaska na ekskurziju na Divčibarama ostati jedan dan kraće, a s obzirom na to da su roditelji već uplatili celokupan iznos za ekskurziju, novac za taj jedan nerealizovani dan će biti naknadno vraćen, kaže direktorka ove škole.\nKako smo nezvanično saznali, juče su sličan problem imali i mališani iz PU „Dečja radost“, ali danas nismo uspeli da stupimo u kontakt sa direktokom ove ustanove kako bismo proverili tu informaciju.


Izvor: Radio Televizija Vojvodine, 03.Dec.2020, 19:06\nSredstva za lečenje dvogodišnje Anike Manić, koja boluje od retke i teške bolesti spinalne mišićne atrofije prikupljena su posle skoro tri meseca, objavljeno je na Fejsbuk stranici "Za Anikin dug i lep život".\nAnikina porodica zahvalila je svima kojih su učestvovali u akciji prikupljanja novca za najskuplji lek na svetu i državi Srbiji na podršci i organizovanju transporta do bolnice.\n"Hvala građanima Srbije za svaki odvojeni trenutak, pažnju, izgovorenu >> Pročitaj celu vest na sajtu Radio Televizija Vojvodine << reč i dinar za našu Aniku. Hvala Anikinim pomagačima iz regiona i širom sveta koji su prepoznali Anikinu borbu i pokazali da podrška ne zna za granice. Pokazali smo, svi zajedno, da dečiji život nema cenu i da ujedinjeni možemo stvoriti čuda jer u njih i verujemo", navodi se u objavi.\nLečenje će se obaviti u Mađarskoj, umesto u Sjedinjenim Američkim Državama.\n"Pred Anikinom porodicom je sada priprema za putovanje na terapiju, ali Anikin tim će nastaviti da prati Anikinu priču i da vas obaveštava. Toliko je dece i odraslih kojima je potrebna pomoć, ali još više dobrih ljudi spremnih da pomognu. Ostanimo ujedinjeni i humani i nastavimo da pomažemo i drugima. Naša želja je da se sav preostali novac, akcije, licitacije i kutije preusmere na druge korisnike fondacije", piše u objavi.\nDanas: Prikupljena sredstva za lečenje male Anike\nRoditelji devojčice Anike Manić, koja boluje od retke bolesti - spinalne mišićne atrofije tipa 1, saopštili su da su prikupljena sva sredstva neophodna za njeno lečenje u inostranstvu..."Posle skoro tri meseca prikupljanja sredstava za najskuplju terapiju na svetu, spremni smo da objavimo završetak...


17 Jan 2020 - 18:58 Sport Link\nMarkes: Oporavak komplikovaniji nego što sam očekviao\nKako prenosi Sport Klub, Mark Markes je i ove zime kao i prošle imao operaciju ramena, a iako je operacija bila manje ozbiljna nego prethodna rehabilitacija je jednako zahtevna.\nPrvi test MotoGP šampionata je početkom februara u Maleziji, a Mark Markes bi možda mogao da ga propusti jer oporavak posle operacije ramena ne ide kako treba. On je desno rame povredio na testu u Heresu i morao je na sličnu operaciju kakvu je imao pre godinu dana na drugom ramenu.\n"Voleo bih da oporavak ide bolje jer je komplikovanije nego što se očekivalo. Prošle godine sam imao operaciju na levom ramenu i oporavak je bio drugačije. Sada je deovalo da će biti lakši i brži ali ne", rekao je Mark Markes.\n"Nadam se da ću biti u formi i da ću moći da budem u Maleziji", dodao je Markes koji će 4. februara biti na promociji nove Hondine mašine.\nZajedno sa njim će voziti i njegov rođeni brat Aleks Markes. Mark kaže da će moći svom bratu da da adekvatne savete.\n"Znamo da razdvojimo porodične stvari od profesionalne strane. Moraćemo da odvojimo ta dva. Radićemo na svojim stvarima i o svojim interesima. Čak i kod kuće ćemo pomagati jedno drugom da ostvarimo ciljeve".\nHondini motocikli će biti otkriveni u Džakarti\nEkipa Repsol Honde će nove motocikle za predstojeću sezonu 2020 prikazati prvi put 4. feburara u prestonici Indonezije, Džakarti.\nRepsol Hondu će naredne godine osim višestrukog šampiona Marka Markesa voziti njegov rođeni brat Aleks koji stiže iz Moto2 kategorije i to kao šampion u toj klasi.\nInače istog dana, 4. feburara je i poslednji dan prve runde testiranja u Maleziji. Testovi na stazi Sepang traju od 2. do 4. februara i na njima će voziti i Aleks i Mark. Zvanični test će biti i nedelju dana kasnije, od 7. do 9. februara takođe na stazi Sepang.\nMark Markes stiže kao svetski šampion i on dolazi umesto Horhea Lorenca. Posle objavljivanja da se iskusni Horhe povlači, samo 11 sati kasnije je 23-godišnji Markes imenovan za novog vozača šampionske Repsol Honde. On će želeti i da se pokaže kao najbolji novajlija u MotoGP klasi, a tu će mu konkurenti biti Bred Binder i Iker Lekuona.\nŠto se tiče Marka Markesa on će juriti svoju devetu titulu šampiona sveta čime bi se izjednačio sa Valentinom Rosijem. Mark je i ove zime imao operaciju ramena, ali nešto jednostavniju nego onu prošle godine.\n"Ekstremno sam srećan jer sam imenovan za legendu MotoGP. KAda sam počeo da se takmičim imao sam inspiraciju da dođem do Svetskog šampioanta. Uopšte nisam očekivao da ću pobeđivati na trkama i da ću pet puta biti prvak sveta. Međutim biti legenda znači da sam otsavio trag na ljude i istoriju ovog sporta. Hvala Dorni i FIM na podršci svih ovih godina", rekao je Horhe Lorenco.\n"Počastvovan sam da budem legenda MOtoGP i da će moje ime biti među važnim trkačima kakvi su Agostini, Aspar, Nijeto, Šin... Srećan sam što će moja zaostavština biti zauvek zapamćena. Sjajan je osećaj da znaš da posle svih godina mogu da te prepoznaju", rekao je Bjađi koji će biti primljen u Kuću slavnih tokom Velike nagrade Italije u Muđelu.


Danas isplata minimalca, od 12. maja isplata 30 evra građanima - TopVesti.rs\nDRŽAVLJANIMA SRBIJE ZABRANJEN TURISTIČKI ULAZ U 18 DRŽAVA EU: Postoje izuzeci, a ovo je detaljan spisak\nEKONOMSKI RAST SRBIJE ZAVISI OD JEDNE STVARI: Predsednik Vučić ukazao na značaj stabilnosti na Kosmetu i regionu\nProtest radnika: Isekao im mašine, uzeo im plate, a radnika naterao da se obesi!\n"Napredovali smo kao da smo postali članica EU"\nKad šef ne sme da vam da otkaz: Šta menja novi zakon u Srbiji\nDruga polovina minimalca za više od milion 200 hiljada radnika radnika iz trećeg paketa pomoći privredi uplaćena je danas. Početak isplate od 30 evra građani mogu da očekuju od srede 12. maja. Većina kragujevačkih privrednika saglasna je da u otežanim prilikama za poslovanje svaka pomoć znači, ali i da je mnogo napora potrebno da bi se namirile mesečne\nZa dva dana krenućemo sa isplatom prvih 30 evra za sve punoletne građane koji su se već prijavili. Već u sredu očekujem da ćemo isplatiti najmanje 630.000 građana Srbije. Potom ćemo, u narednih nekoliko dana, isplatiti sve one koji se budu prijavili, najavio je ministar finansija Siniša Mali. On je podsetio da prijava građana za 30+30 evra pomoći traje\nZa 1.122.787 radnika danas smo uplatili drugu polovinu minimalne zarade iz trećeg paketa pomoći privredi i građanima za ovu godinu, kaže ministar finansija Siniša Mali On za Tanjug navodi da se za ovu pomoć prijavilo 230.805 privrednih subjekata, što fizičkih što pravnih lica i podseća da ukupna vrednost paketa iznosi 266 milijardi dinara. „Ovo je\nFoto: Mitar Mitrović, Shutterstock / RAS Srbija Za 1.122.787 radnika danas je uplaćena druga polovina minimalne zarade u iznosu od 15.450 dinara. Za ovu pomoć prijavilo se 230.805 privrednih subjekata, fizičkih i pravnih lica, a prekosutra kreće i isplata prvih 30 evra pomoći građanima koji su se prijavili. "Očekujem da ćemo već prvog dana isplatiti\nZa 1.122.787 radnika danas smo uplatili drugu polovinu minimalne zarade iz trećeg paketa pomoći privredi i građanima za ovu godinu, kaže ministar finansija u Vladi Srbije Siniša Mali . On je rekao da se za ovu pomoć prijavilo 230.805 privrednih subjekata, fizičkih i pravnih lica. Naveo je da u sredu počinje isplata prvih 30 evra pomoći građanima koji\nFoto: Mitar Mitrović, Shutterstock / RAS Srbija Za 1.122.787 radnika danas je uplaćena druga polovinu minimalne zarade u iznosu od 15.450 dinara. Za ovu pomoć prijavilo se 230.805 privrednih subjekata, fizičkih i pravnih lica, a a prekosutra kreće i isplata prvih 30 evra pomoći građanima koji su se prijavili. "Očekujem da ćemo već prvog dana isplatiti\nZa 1.122.787 radnika danas smo uplatili drugu polovinu minimalne zarade iz trećeg paketa pomoći privredi i građanima za ovu godinu, kažu iz ministarstva finansija. STIŽE NOVA POMOĆ DRŽAVE: Danas počinje isplata drugog minimalca, zaposlenima na račun leže još 130 EVRA STIŽE NOVA POMOĆ DRŽAVE: Danas počinje isplata drugog minimalca, zaposlenima na račun\nDANAS POČINJE ISPLATA ZA APRIL: Jednoj grupi danas leže novac\nZa penzionere iz kategorije zaposlenih koji primanja dobijaju na kućne adrese ili na šalterima pošta, danas počinje isplata penzija za april, objavio je Republički fond za penzijsko-invalidsko osiguranje. Sa ovim čekom penzionerima sleduju isti iznosi kao i prošlog meseca a isplata penzija preko tekućih računa počeće sutra. (Espreso / Tanjug)\n"OPASNO RAZLIČIT TEMPO OPORAVKA" svetskih ekonomija: MMF brine inflacija u ekonomijama u razvoju


O čemu će pregovarati Velika Britanija i EU: Od pecanja do nuklearnih sporazuma | Avaz\nObjavljeno: 19. 06. 2017 - 19:30 Globus »\nAFP (Michel Barnier i David Davis)\nPregovori EU i Velike Britanije počeli su danas u Briselu sastankom pregovarača Evropske komisije Michela Barniera i britanskog ministra za Brexit Davida Davisa.\nDavis je pred početak sastanka rekao da ulazi u pregovore s "pozitivnim i konstruktivnim" stavom i da je odlučan da izgradi "snažno i posebno partnerstvo" s EU.\nBritanski glavni pregovarač rekao je da će biti izazova, ali da vjeruje kako dvije strane mogu da postignu dogovor o uslovima izlaska Britanije koji će biti "u najboljem interesu svih građana", javio je BBC.\n- Prvo moramo da riješimo nesigurnosti koje izaziva Brexit - rekao je Barnier danas, što znači da se razjasni sudbina građana EU u Britaniji i Britanaca u zemljama EU, kako regulisati granicu između Ujedinjenog Kraljevstva i Republike Irske i koliko Britanija treba da plati za tekuće obaveze u EU.\nDvije strane će se tokom pregovora prvo fokusirati na izlazak Britanije iz EU, a tek onda o pregovarati novom odnosu u oblastima kao što su trgovina ili migracije, podsjeća agencija AP.\nPregovori o izlasku obuhvatit će sva pitanja, od odlučivanja u kojim vodama dvije strane mogu da pecaju do ponovnog pregovaranja o nuklearnim sporazumima.\nBrisel je upozoravao da Britanija ne može da izađe dok ne plati sve svoje obaveze, uključujući projekte koji bi mogli da se protegnu na narednih 10 godina, kao i svoj udio za penzije zaposlenih u institucijama EU. Prema procjeni zvaničnika EU, to će iznositi oko 50 milijardi eura, dok neke nezavisne institucije i mediji predviđaju duplo veći iznos.\nTek kada bude ostvaren "dovoljan napredak", EU će razmotriti kreiranje novog odnosa s Britanijom.\nEU je saopćila i da neće praviti kompromise kada su u pitanju četiri slobode - kretanje dobara, kapitala, usluga i radnika.\nZemlje članice EU i Evropski parlament morat će da odobre svaki sporazum, što bi moglo da potraje mjesecima.\nZvaničnici EU su kao realan rok za postizanje sporazuma odredili oktobar ili najkasnije novembar 2018. Ako do tada ne bude postignut sporazum, dvije strane će možda morati da naprave neki prelazni dogovor, što bi moglo da produži neke elemente sadašnjeg odnosa, prenosi portal Vijesti.me.


Nije platio porez: Uprava prihoda blokirala Keljmendijev stan u Podgorici – Borba\nUprava prihoda Crne Gore blokirala je stan u Podgorici koji pripada osuđenom kosovskom narko-bosu Naseru Keljmendiju jer nije platio poreski dug.\nTo je saopšteno za Danu iz te institucije u odgovoru na pitanje zašto se ne naplaćuje poreski dug od Nasera Keljmendija, koji je osuđivan za trgovinu drogom.\n“Poresko potraživanje po osnovu poreza na promet nepokretnosti iz 2011. godine u iznosu od 3.208,28 eura, obezbijeđeno u postupku prinudne naplate uspostavljanjem hipoteke nad nepokretnošću poreskog dužnika Naser Keljmendija izmireno je od strane pomenutog obveznika. Predmetna hipoteka nije izbrisana imajući u vidu da se stranka u postupku do sada nije obratila zahtjevom za pokretanje navedenog postupka. Kada je u pitanju poresko potraživanje u predmetu iz 2006. godine, takođe po osnovu poreza na promet nepokretnosti, u iznosu od 952 eura, poreski obveznik isto nije platio nakon uručenja rješenja o utvrđivanju poreske obaveze, kao ni nakon zaključka kojim je pokrenut postupak prinudne naplate”, saopštili su iz Uprave prihoda.\n“Područna jedinica Podgorica do sada nije preduzimala radnje vezane za početak prodaje opterećene nepokretnosti u ovom predmetu u cilju naplate poreskoga duga, imajući u vidu nesrazmjerno veću vrijednost nepokretnosti (u iznosu od 47.600 eura) u odnosu na iznos poreskog duga. To je i jedan od kriterijuma o kojem se vodi računa pri odabiru hipoteka u kojima će se pokrenuti postupak prodaje nepokretnosti, radi ekonomičnosti postupka, s obzirom da to zahtijeva dodatne troškove vještačenja i pripremne radnje za prodaju, kao i objavljivanje prodaje imovine u medijima”, saopštili su iz Uprave prihoda.\n“Samim tim, poreski dužnik ne može otuđiti nepokretnost bez saglasnosti Uprave prihoda. Takođe, treba naglasiti da predmetno lice nema prijavljeno zaposlenje u Crnoj Gori, pa poresko potraživanje od njega nije bilo moguće naplatiti ni prinudnom naplatom iz ličnog primanja”, kazali su iz Uprave prihoda.\nIstovremeno je oslobođen optužbi za organizovani kriminal i za ubistvo Ramiza Delalića u Sarajevu.\nKeljmendi je do 1999. godine živio u Peći. Poslije rata se presel io u Sarajevo i dovođen je u vezu sa mnogim tamošnjim kriminalnim strukturama.\nOn je 2012. godine pobjegao iz Sarajeva, neposredno pred policijsku akciju „ Lutka“, kada je uhapšeno 18 osoba osumnjičenih za teška krivična djela.


TRAMP OTVORENO PRETI: "Otarasili smo se FBI-a ali oseća se ustajali smrad i toga ćemo se takođe otarasiti!" | Vestinet.rs\nPočetna TEMA DANA\tTRAMP OTVORENO PRETI: „Otarasili smo se FBI-a ali oseća se ustajali smrad i toga ćemo se takođe otarasiti!“\nTRAMP OTVORENO PRETI: „Otarasili smo se FBI-a ali oseća se ustajali smrad i toga ćemo se takođe otarasiti!“\nDonald Tramp je, povodom navoda da je zvaničnik ministarstva pravde sugerisao tajno prisluškivanje Bele kuće, izjavio je da se radi o „ustajalom smradu“.\nAmerički predsednik je dodao da će taj „ustajali smrad“ biti uklonjen.\nAmandman 25. ustava SAD propisuje da predsednik može biti proglašen „nesposobnim da vrši ovlašćenja i obavlja predsedničku dužnost“ na osnovu izjašnjavanja potpredsednika i većine članova Kabineta.\nRozenstin je demantovao pisanje „Njujork tajmsa“, a Bela kuća još nije reagovala.\n„Samo pogledajte šta se otkrilo u našem ministarstvu pravde… Imamo sjajne ljude u ministarstvu pravde… Ali imate i neke zaista loše. Videli ste šta se desilo sa FBI-jem. Svi su razjureni“, rekao je Tramp i dodao: „Ali, oseća se ustajali smrad i toga ćemo se takođe otarasiti“.\nPrema pisanju „Njujork tajmsa“, Rozenstin je spornu izjavu dao u proleće 2017. godine pred nekoliko ljudi, koji nisu imenovani. List se takođe poziva i na osobe upoznate sa zabeleškama zamenika direktora FBI-ja Endrua Mekejba, u kojima se pominju te izjave.\nMekejbov advokat kaže da je njegov klijent sastavio beleške kako bi na zapisao značajne razgovore koje je imao s visokim zvaničnicima i sačuvao ih kako bi mogao da ih precizno navede.\nPrema istim izvorima „Njujork tajmsa“, Rozestin je rekao da bi mogao da ubedi ministra pravde Džefa Sešnsa i bivšeg ministra za unutrašnju bezbednost Džona Kelija, koji je sada šef administracije Bele kuće, da se pozovu na 25. amandman kako bi se krenulo sa uklanjanjem Trampa.\n„Nemam više komentara na priču zasnovanu na anonimnim izvorima koji su očigledno pristrani protiv ministarstva (pravde) i guraju svoju ličnu agendu.\nAli da budem jasan: Na osnovu mog ličnog odnosa s predsednikom, nema osnova za pozivanje na 25. amandman Ustava“, napisao je Rozenstin.\nOdmazda Kine – komandant mornarice ne ide u SAD!


Eleven ima 12 miliona evra za investiranje u startape iz regiona, pozivaju srpske ekipe da se prijave - startit\nEleven ima 12 miliona evra za investiranje u startape iz regiona, pozivaju srpske ekipe da se prijave\nVukašin Stojkov - 7. Septembar, 2012.\nInvesticioni fond Eleven iz Bugarske raspolaže sa 12 miliona evra spremnih za investiranje u perspektivne tehnološke startape iz regiona Jugoistočne Evrope. Nakon prisustvovanja radionici gde se predstavilo 15 startapa iz Srbije gde su bili prijatno iznenađeni prezentovanim startapima posebno žele da pozovu lokalne startape da se prijave za učešće u njihovom akceleratorskom programu.\nNedostatak kapitala je često istican kao jedan od ključnih faktora koji usporava razvoj startap ekosistema iz ovog dela Evrope. Uz pomoć fondova Evropske Unije i veoma dobro osmišljenog programa akceleracije startapa, ekipa Elevena pravi jedan veliki korak u pravcu rešavanja ove prepreke.\nNakon velikog interesovanja čitalaca Startita i učesnika radionice napravili smo intervju sa jednimo od osnivača fonda, Dilanom Dimitrovim, kako bismo vam bliže približili način na koji ovaj fond funkcioniše, kakve startape tražite te kada i kako se možete prijaviti za učešće u njihovom programu.\nKako je nastao Eleven? Koja je vaša misija?\nSve je krenulo pre oko godinu dana, kada je najavljen poziv za iskazivanje interesovanja za upravljanje do 20 miliona evra pod Entrepreneurship Acceleration and Seed Financing Instrumentom u okviru Jeremie inicijative u Bugarskoj. U to vreme to smo bili nas trojica, Danijel Tomov, Ivajlo Simov i ja.\nmali smo dugu radnu i prijateljsku istoriju za nama, i budući da smo proveli poslednjih deset godina u investicionoj industriji u Bugarskoj i region, kao i zbog toga što smo sami bili preduzetnici i izvršni kadrovi u različitim kompanijama, odmah smo znali da takav instrument ima potencijala da učini razliku i želeli smo da budemo deo toga.\nVerovali smo da se paradoks postojanja koncentrisane tehnološke sposobnosti i talenta u regionu s jedne, i veoma malog broja uspešnih priča sa druge strane, može objasniti nedostupnošću mogućnosti za finansiranje startapa.\nPozvali smo naše partnere u Springboardu i Googleu da reše problem izolacije, a sam instrument je očigledno rešio drugi. Pošto smo stavili sve prave sastojke na isto mesto, želimo da budemo jedna od ključnih snaga za stvaranje živahnog i jakog startap ekosistema u region.\nU pogledu dobijanja fondova smo imali sreće, i kada kažem mi, mislim na startape i preduzetnike iz celog regiona. Da je iko pokušao da podigne ovakvu vrstu novca od privatnih investitora u ovakvoj ekonomskoj situaciji to bi bio izuzetno izazovan zadatak.\nKako funkcioniše Eleven – kako radite sa startapima, šta mogu očekivati od vas i šta vam daju zauzvrat?\nDok smo osmišljavali naš program učili smo od najboljih i prilagodili smo prakse drugih akceleratora specifičnostima ovog regiona. Imamo produženi akceleratorski program koji traje 3 plus 3 meseca, u okviru kog finansiramo startape sa 50.000 evra u zamenu za 10% do 15% vlasništva.\nTokom ovih šest meseci dovodimo sve timove pod jedan krov gde su intenzivno mentorisani od strane preduzetnika, izvršnih kadrova iz kompanija i investitora, između ostalog; gde sarađuju jedni sa drugima i razvijaju svoj projekat tako da dođu do impresivnog demoa na sceni na kraju programa.\nFaza akceleracije kulminira Investitorskim danom, gde timovi pitčuju svoje ideje investitorima u Londonu, Sofiji i Silicijumskoj dolini.\nIako su naših prvih šest meseci slični drugim akceleratorskim programima širom sveta, postoji jedna ključna razlika u načinu na koji Eleven funkcioniše – mi smo u poziciji da pružimo dodatno seed finansiranje našim startapima u iznosu do 150.000 evra, kako bismo mogli da odvedemo naše projekte od faze ideje pa sve do profitabilnog funkcionisanja.\nKakve startape tražite?\nTražimo velike ideje koje će do kraja programa biti ili na pozitivnoj nuli ili privući dodatne investicije (ili oba). Kao neko generalno pravilo, verujemo da će najuspešnije ideje biti lako skalabilne te da će ciljati na globalno tržište.\nTakođe, trudimo se da se fokusiramo na ideje koje mogu da izvuku najviše iz resursa koje mi pružamo, pri čemu ne mislimo samo na finansiranje (već i učenje, umrežavanje i mentorisanje) u okviru tri plus tri meseca faze akceleracije našeg programa, tako da zapravo ulažemo ‘pametan novac’ a ne samo novac.\nImali ste priliku da vidite neke od startapa sa srpske scene – kakvi su vam utisci?\nDa, dobili smo ljubazan poziv od SEE ICT-a da prisustvujemo radionici 1. septembra na kojoj se predstavilo 15 startapa srpskih preduzetnika i da im pružimo povratne informacije i savete. Za početak, u poslednja četiri meseca otkako smo krenuli sa našim programom, videli smo nekoliko stotina pičeva i pregledali smo možda hiljadu ideja.\nNažalost ne znamo puno o preduzetničkoj sceni u Srbiji tako da nam je inicijalna ideja bila da steknemo uvid u to šta ova zemlja ima da ponudi. Uprkos tome, na kraju smo pozvali jedan od timova koji su se prezentovali da bude među 25 finalista od kojih će između 10 i 15 timova dobiti investiciju u decembru ove godine.\nPritom bismo voleli da vidimo da se i ostali timovi prijave, mislim da imaju veoma dobre šanse da prođu.\nKako i kada se startapi mogu prijaviti na Eleven? Da li imate neke preporuke preduzetnicima koji bi želeli da vam se pridruže?\nImaćemo tromesečne cikluse našeg programa, a naš sledeći prozor za prijave se otvara za nekoliko nedelja – obavezno nas pratite onlajn, na Facebooku i Twitteru i nećete propustiti ovo obaveštenje. Imamo veoma kratak nezvanični upitnik gde pitamo ekipe da nam kažu nešto o članovima tima i o samoj ideji.\nPred zatvaranje prozora za prijavljivanje pregledamo sve prijave i napravimo spisak od 40 do 50 favorita sa kojima želimo da obavimo lične ili telefonske intervjue. Ovo će rezultovati listom od oko 20 do 25 timova koje ćemo pozvati da lično pičuju svoje ideje Investicionom komitetu, od kojih će 10 do 15 ući u program.\nU vezi sa evaluacijom projekata, nemamo sistem bodovanja, model ili nešto slično – naprosto pročitamo sve aplikacije. Ipak, težimo tome da tražimo nekoliko ključnih stvari u projektu. Krećemo od tima, i tražimo timove koji imaju jaku zajedničku istoriju, koji imaju ključne veštine i talenat potreban da iznesu ideju kroz program akceleracije bez zapošljavanja velikog broja dodatnih ljudi.\nNaravno, posmatramo i ideju i tržište, i kao što sam prethodno rekao, tražimo ideje koje se mogu lako skalirati i koje ciljaju na globalno tržište. Naravno, nećemo zanemariti sjajnu ideju koja ima regionalno ili lokalno usmerenje ako je tržište dovoljno veliko i ako se dobro uklapa u program. Posmatramo i konkurenciju i savet timovima je da dobro poznaju svoje konkurente i da obavezno objasne zašto su bolji od njih.\nNa kraju, posmatramo trakciju – koliko fanova, korisnika ili klijenata već imate i koliko je vaša ideja napredovala. U ovoj fazi zaista možemo da ocenimo da li je ideja dobro prihvaćena od strane tržišta, ali možemo da dobijemo i uvid u to koliko je tim posvećen – ako su već proveli tri meseca radeći na svom projektu posle posla, sastajući se sa potencijalnim klijentima i pričajući sa njima, znamo da smo naišli na nešto dobro.\npetak, 7. Septembar, 2012.


Putari spremni za sneg | Radio Delta 89.5\nIzvršni direktor Sektora održavanja državnih puteva prvog i drugog reda Zoran Stojisavljević rekao je da je zimska služba organizovana i spremna.\nZvanično je održavanje puteva u zimskim uslovima počelo 1. novembra i trajaće do 31. marta naredne godine, rekao je Stojisavljević za RTS i dodao da je osnovna poruka vozačima da prilagode brzinu uslovima na terenu i da na put krenu sa tehnički ispravnim vozilom.\nPrema njegovim recima, sve ekipe su po stepenu angažovanja na svom poslu i blagovremeno intervenišu i za sada nema problema.\n„Imamo četiri stepena angažovanja, nulti stepen, 25, 50, 75 i 100 odsto angažovanje“, istakao je on.\nIstakao je da ima dovoljno soli i rizle. „Sneg je počeo juče, odnosno preksinoć, sve zalihe materijala su deponovane na putnim bazama, tako da nema problema što se tiče materijala“, pojašnjava Stojisavljević.\nIz zimske baze „Beogradputa“ Željko Marović kaže da je bila niska oblačnost i iz te oblačnosti se formira takozvana mala rosulja.\n„Imali smo više posla oko mokrih mesta i posipanja da se ne bi desilo da zbog niske temperature polede. Imamo adekvatne utroške, potrošili smo na celoj teritoriji Beograda 30 tona soli i 18 tona mešavine“, rekao je on.\n„Putevi prvog prioriteta se odmah čiste i raščišćavaju, moraju biti očišćeni četiri sata po prestanku padavina, svi drugi putevi se održavaju i ciste posle raščišćavanje snega na putevima prvog prioriteta parcijalno“, kaže Stojisavljević.\nOn je rekao i da vozači na put treba da krenu sa tehnički ispravnim vozilom i da prilagode brzinu uslovima vožnje. „Koliko god poznajem stanje na putevima, prilagodim vožnju onako kako je primereno“, zaključio je Stojisavljević.\nPrethodni članakSrbija puna malih Eskobara\nSledeći članakNa današnji dan 04.12.\nOtkriven spomenik heroju sa Košara u Debeljači


Zoran Stojković, ministar pravde Srbije, nezadovoljan odnosom sudija prema reformi\nSudije izbegavaju odgovornost\nVlada Srbije za tri godine nije mogla da obezbedi četiri zgrade za apelacione sudove i ja za to ne mogu snositi odgovornost. Ne sme se dozvoliti da solidarnost sa nesavesnima uništi pravosuđe\nBEOGRAD - Srbija još nije dobila novi ustav, vlada je usvojila strategiju reforme pravosuđa, sledi formiranje novih sudova, priča se o reizboru sudija i smanjenju broja zaposlenih, daktilografi nastavljaju obustavu rada od 10. maja i kažu da će se okupiti ispred zgrade vlade krajem meseca. Više je povoda za intervju sa Zoranom Stojkovićem, ministrom pravde Srbije, koji je izjavio za Glas da je došlo vreme da pravosuđe preuzme na sebe veliki deo odgovornosti za sprovođenje reforme.\n- Da li će biti reizbora i smanjenja broja sudija, zavisiće u mnogome od Vrhovnog suda Srbije. Ako i dalje bude nespremnosti da se suzbije korupcija i nerad i Veliko personalno veće ne bude razrešavalo sudije koje su očigledno načinile velike propuste, bojim se da će Vrhovni sud u reizbor gurnuti sve sudije. Nadzorni odbor Vrhovnog suda u 13 slučajeva je predložio razrešenja, a Veliko personalno veće ni u jednom nije donelo odluku da se oni razreše funkcije. Ni inicijative iz ministarstva za smenu pojedinih sudija nisu uvažene, i to u drastičnim primerima. U jednom predmetu, gde je reč o ubistvu deteta, predmet je zastareo, u drugom slučaju službenik suda i sudija očigledno su privatizovali sud i do razrešenja opet nije došlo. Ne sme se dozvoliti da pravosuđe bude uništeno zbog solidarnosti sa kolegama koje ne zaslužuju da obavljaju sudijsku funkciju. Usvajanje novog ustava je, naravno, preduslov za reizbor sudija, sudijska funkcija je stalna, ali sudije moraju da budu svesne da, osim toga što se bore za nezavisnost, moraju da preuzmu i odgovornost.\nKako komentarišete štrajk daktilografa u sudovima i tužilaštvima koji se bore da zadrže status državnih službenika i ne žele da prihvate da budu nameštenici?\n- Ukoliko nisu zadovoljni Zakonom o državnim službenicima, zaposleni, odnosno sindikat, treba da traže izmenu zakona, a kada je reč o zahtevima za povećanje plata, trebalo bi da se obrate onima koji su za to nadležni. Tačno je da je naša služba vratila nekim predsednicima sudova pravilnike prema kojima su daktilografi nazvani državnim službenicima. To nismo smeli dozvoliti jer bi bilo protiv odredbi zakona. Racinalizacijom mreže sudova, prestaće da postoje pojedini manji sudovi, ima i onih sa samo jednim sudijom. To naravno povlači i racionalizaciju sudske administracije, ali samo pravosuđe i Visoki savet treba da odluče koliki je broj sudija i drugih zaposlenih neophodan. To ne može da im obavi vlada. Od ovoga i zavisi kakav bi mogao biti socijalni program za zaposlene.\nMože li činjenica da još nije donet novi ustav ukočiti i usporiti ostvarivanje ciljeva strategije reforme pravosuđa?\n- Ukoliko ustav bude usvojen u roku od godinu dana, što je dovoljno vremena, neće biti nikakvog kašnjenja jer srednjoročni ciljevi prema rokovima postavljenim strategijom moraju biti ispoštovani zaključno sa 2008. godinom. Novi Visoki savet sudstva mora biti unet u ustav i time će biti trajno garantovana nezavisnost suda kako ne bismo imali situaciju kao u prethodnom periodu da se stalnim izmenama zakona utiče na izbor kadrova u pravosuđu. Mi smo ključne sistemske propise već usvojili, izuzev zakonika o krivičnom postupku, zakone o notarima i advokaturi, tako da je najveći deo posla u pogledu zakonodavne reforme obavljen. Mnogobrojni poslovi se mogu obaviti i pre nego što dobijemo ustav.\nPrimena Zakona o uređenju sudova trebalo bi da počne 1. januara 2007, a Visoki savet pravosuđa još nije analizirao koliko će novi sudovi imati sudija i predmeta. Kada ste postali ministar, s pravom ste tražili odlaganje rokova za uspostavljanje nove mreže sudova, ali izgleda su opravdane sumnje da posao neće biti obavljen na vreme. Čini se da ste u poslednjim izjavama izrazili preveliku dozu optimizma jer bi ubrzo za moguće zakašnjenje mogli biti okrivljeni baš vi, a ne oni koji nisu finansijski ispratili ovaj važan reformski zahvat.\n- Opstrukcije ima i u samim pravosudnim organima, pa još nije sačinjen ni pregled koliko je neophodno sudija, kako raspodeliti predmete. Ukoliko Vlada Srbije za tri godine, na koliko sam tražio odlaganje primene zakona, nije mogla da obezbedi četiri zgrade za potrebe apelacionih sudova, ja za to ne mogu snositi odgovornost. Sigurno neću da snosim odgovornost za ono što pojedinci u vladi nisu obavili na vreme. Ukoliko zakon ne bude mogao da krene, onda će od Skupštine morati da traže produženje rokova.


SIR NA SRPSKOM MALOPRODAJNOM TRŽIŠTU\nNajvažniji kanal prodaje sira u periodu septembar 2020 – avgust 2021. je bio kanal hiper i super marketa i region Beograd.\nEvropska mlečna industrija je zrelo tržište koje je dobro uspostavljeno i organizovano sa nizom proizvoda i kanala distribucije. Odlučujući pokretač za ovaj sektor je dinamika cena sirovog mleka – koja se određuje na globalnom tržištu. U zemljama Evropske unije mlečni proizvodi i dalje rastu (čak i sa početkom pandemije COVID-19) – ističe se mleko u prahu poslednjih godina sa kompozicionom godišnjom stopom rasta (CARG) od 13,7% i sir prema istoj stopi rasta (CAGR) od 13,3% do 2020. godine.\nKarakteristično je da veliki igrači u ovoj industriji uživaju veće marže i otporniji su na volatilne promene tržišta. Čini se da su kompanije za proizvodnju mleka u dobroj poziciji i da je budući uspeh u internacionalizaciji mlečne industrije. Najveći izazov leži u postizanju koordinacija za održavanje ravnoteže rasta koja stvara vrednost, umesto prevelike ponude.\nRast učešća sira u totalu mlečnih proizvoda\nPodaci kompanije Retail Zoom se odnose na količinsko i vrednosno učešće kategorije sira na maloprodajnom tržištu Srbije u periodu od septembra 2020. do avgusta 2021. godine. Prema tim podacima, kategorija sira beleži porast učešća u totalu mlečnih proizvoda na 7% u prodatim količinama (+0,3 procentna poena u odnosu na period septembar 2019 – avgust 2020) i na 26% u vrednosnoj prodaji (+1,2 procentna poena u odnosu na prethodno uporedno razdoblje).\nU periodu od septembra 2020. do avgusta 2021. kategorija sira zabeležila je pad prodatih količina od 4,5%, vrednosna prodaja je imala blagi pad od 0,3%, dok je komadna prodaja pala za 1,1%. Veliki uticaj na ova kretanja ima rast cene sira po jedinici prodaje od 4,4% u odnosu na prošlu godinu.\nU toku posmatranog perioda u Beogradu je generisano 40% prodatih količina sira i 44% vrednosne prodaje, region Sever ‘nosi’ 28% količina i vrednosti, Istok i Zapad zajedno 32% prodatih količina (što je 28% prodajne vrednosti).\nKroz kanal hiper i super marketa je prodato 52% količina sira, što je vrednosno 57%, kanal velikih i srednjih radnji beleži 39% količina, a vrednosno je to 36% ukupne prodaje. Iz kanala malih radnji dolazi 9% prodatih količina, što je 7% vrednosne prodaje.\nPo vrsti sira\nU okviru kategorije tvrdi i polutvrdi sir (kačkavalj, gauda, edamer, trapist…) učestvuju sa 29% u ukupnim količinama i 40% u vrednosnoj prodaji, procesirani sir (zdenka, tost listići, topljeni…) čini 5% prodatih količina i vrednosti, dok ostatak čini beli sir (mladi sir, sirni namazi, sitan sir, kajmak…) sa 65% ukupnih količina.\nVodeći proizvođači u kategoriji sira u posmatranom periodu po količinskoj prodaji (poređani po abecednom redu) su: Bayerische Milchindustrie, Belje, Imlek, Lactalis (Somboled), Mlekara Šabac, Savencia (Mlekoprodukt) i kumulativno proizvođači privatnih robnih marki. Vodeći proizvođači su isti kako količinski, tako i vrednosno.


Početna Članci Analize Analize Prebi me prejaka reč\nPošto je novosadska policija uhapsila M. D. (30) iz Vrbasa, dok za još jednom osobom i dalje traga, zbog sumnje da su 9. juna prebili Dejana Bagarića, jednog od organizatora protesta "1 od 5 miliona" u Novom Sadu, studenta Filozofskog fakulteta i aktivistu DS, ključno je pitanje, ipak, šta je nagnalo M.D. da potegne iz Vrbasa i pretuče Bagarića. Ostaje nepoznanica da li će biti otkriveni saučesnici, kao i da li ćemo saznati ko je, samo dan pre toga, ispred Filozofskog fakulteta u istom gradu, metalnim šipkama i bokserima pretukao aktiviste Združene akcije Krov nad glavom, studente Marka Đelevića i Mihajla Nikolića.\nSem neobičnih okolnosti da neko potegne od Vrbasa do Novog Sada, kako bi se nameračio baš na Bagarića, zdrav razum nalaže i sledeća pitanja: da li su ostali učesnici u prebijanju novosadskih studenata bar pomislili na posledice, eventualno hapšenje, na moguće dugogodišnje zatvorske kazne ili su se uzdali u to da istražni i pravni sistem jedva funkcioniše. Šta se dogođalo u tim glavama kada su drsko, u samom centru grada i studentskom kampusu, izudarali mladiće bez griže savesti?\nZa Mirana Pogačara iz Združene akcije “Krov nad glavom” u društvenoj atmosferi u kojoj se skoro svakodnevno poziva na rat, medijski linč i nasilje na ulici, i to od strane najviših instanci „nasilje postaje legitimno“.\n„To daje za pravo raznim grupama i pojedincima, sitnim činovnicima i batinašima da čine nasilne akcije. Niko nije izuzet iz tog konteksta. Meta smo svi mi koji prepoznajemo to sveopšte nasilje i želimo da ga sprečimo“, ističe Pogačar za Istinomer.\nI Dr Mikloš Biro, klinički psiholog, smatra da batinjanje mladića u Novom Sadu nije izolovan slučaj, već da je posledica upravo atmosfere u društvu.\n„Mi živimo u totalitarizmu koji iz svoje ‘meke’ faze, besomučnog blaćenja političkih protivnika u skupštini, i u najpraćenijim medijima, agresivnom partijskom okupacijom svih državnih institucija, ubrzano klizi ka ‘tvrdoj’ fazi, u kojoj se vlast brani po svaku cenu. A u funkciji te odbrane vlasti, neistomišljenici se proglašavaju izdajnicima, proglašavaju se stranim telom koje treba eliminisati iz društva, što je direktan poziv na linč“, kaže dr Biro za Istinomer.\nPre ovih nemilih događaja, podsetimo se, prebijeni su Dalibor Stanojević, Milan Blagojević, Strahinja Ćirić i Vladimir Petković, organizatori protesta u Knjaževcu, Kuršumliji, Negotinu i Zaječaru.\nInače i sami protesti opozicije počeli su, kada je krajem prošle godine, brutalno udaren metalnom šipkom u glavu opozicioni političar Borko Stefanović, tokom tribine njegove stranke u gradu Kruševcu. Taj incident je bio "okidač" za snažnije angažovanje opozicionih stranka, ali su protesti inicijalno vođeni od strane građanskih organizacija i aktivista.\nZvaničnici iz vlasti uglavnom nisu reagovali na ove događaje. Povodom poslednjih incidenata u Novom Sadu, Aleksandar Vučić, predsednik Srbije, umesto da eventualno poseti ili primi prebijene studente, na sebi svojstven način, doduše drugim povodom, reagovao je na sve češću pojavu fizičkog i verbalnog nasilja.\n„To je demokratsko rešenje onih koji kukaju na nasilje, kažu da su ‘duge cevi’ spas. Ajd’ k’o boga te molim, nemoj više da pretiš po tim novinama! (Vuk) Jeremić, (Dragan) Đilas, (Boško) Obradović i Jovo Bakić, evo recite mi gde da dođem, ja sam sam, a vas petorica mene jednog prebijte da dobijem te grdne batine – kao boga vas molim uradite to već jednom“, rekao je Aleksandar Vučić, upitan na konferenciji za medije u Beogradu o izjavi sociologa Bakića da će biti sukoba u Srbiji i da vlast neće mirno otići.\nBilo bi neozbiljno i neodgovorno dovoditi u direktnu vezu Vučićev poziv na “ferku” sa incidentima u Novom Sadu, ali se postavlja drugo, čini se suštinsko pitanje, a tiče se motiva i razloga zbog kojih su pretučeni novosadski studenti, i ne samo oni.\nFoto: Dalibor Stanojević (Fonet/DS)\nBeogradski centar za bezbednosnu politiku (BCBP) upravo je objavio studiju o pretnjama i pritiscima koje trpe aktivisti i novinari koji imaju kritički odnos prema sadašnjoj vlasti. Studija je zasnovana na podacima prikupljenim kroz 29 dubinskih intevjua sa ukupno 34 sagovornika iz 19 gradova i opština širom Srbije.\n“Pritisci i pretnje novinarima i aktivistima su prisutni u svim mestima, bez obzira na veličinu mesta i geografsku lokaciju. Većina naših ispitanika se kontinuirano suočava sa pretnjama i pritiscima, bez obzira na temu odnosno oblast društvenog života kojom se bave – bilo da je reč o borbi protiv korupcije, suprotstavljanju neoliberalnim ekonomskim politikama, ili suprotstavljanju nacionalizmu”, kaže za Istinomer autorka studije Isidora Stakić.\nOna navodi da su mnogi sagovornici, govoreći o tome odakle pretnje i pritisci dolaze, istakli da u njihovim sredinama postoji sprega između vladajuće stranke, desničarskih grupa, privatnih firmi, kompanija za privatno obezbeđenje, pa i kriminalnih grupa.\n“Kako je istakao jedan od naših sagovornika: “ne znamo koja je razlika između bezbednosnih službi, stranačkih aktivista i privatnog obezbeđenja,” u smislu da je često nejasno u kom kapacitetu konkretni pojedinci nastupaju. Ova sprega, pored toga što ukazuje na privatizaciju države, ima za posledicu i stvaranje atmosfere nesigurnosti i straha, jer građani ne znaju koja su im prava u odnosu na pojedine aktere, niti koja su zakonska ovlašćenja tih aktera”, upozorava Stakić.\nNema dokaza da u ovom trenutku postoji “mračna soba” iz koje stižu zapovesti tipa “ti ćeš prebiti Bagarića” ili “propustite malo kroz šake one studente što se bune, kao, zbog prinudnih iseljenja”. Bez obzira na priče o Zelji, džipovima bez tablica i nabildovanim ćelavcima koji krstare Srbijom, ne postoji ili barem nema dokaza da neki centar određuje ko će, kada i gde biti pretučen.\nDr Biro konstatuje da, “iako ne može da se dokaže da je nasilje organizovano od strane organa vlasti, sasvim sigurno može da se utvrdi da je ono podgrejavano i tolerisano”.\n„Tako smo od blaćenja političkih protivnika ‘koji samo žele vlast i bogaćenje’ stigli do umlaćivanja mladića koji nemaju nikakve veze sa borbom za vlast, već teže boljem, modernijem i pravednijem društvu“, naglašava dr Mikloš Biro.\nSa druge strane, koliko god to apsurdno zvučalo, za srpsko društvo bi možda manje bilo opasno ukoliko pretpostavimo da su Bagarić, Đelević i Nikolić žrtve neke organizovane grupe koja ima ili nema direktne veze sa vlašću. Ako bi se dokazalo da iza ovih primera nasilja stoji neka organizacija, vlast, grupa ili pojedinac, onda bismo, ako ništa drugo, barem bili načisto kakva nam je država, na šta je sve spremna vlast ili neke paradržavne falange i šta nam valja činiti.\nProblem je, međutim, što su nasilnici, najčešće “slobodni strelci”, huligani, koji su sadašnji trenutak u Srbiji shvatili kao momenat da lično preuzmu pravdu u svoje ruke, shvativši da je nasilje društveno poželjno ponašanje, naročito ako je usmereno ka “onima što se bune”. Umesto o kazni, njihovi zamućeni mozgovi verovatno razmišljaju o nagradi jer, bože moj, valjda su je, posle tolikog truda, i zaslužili?\nČemu to vodi, suvišno je objašnjavati.\nNaslovna fotografija: Fonet/1od5miliona\nJovo Bakićkrov nad glavomFilozofski fakultetBorko Stefanovićprotesti1 od 5 miliona


Aug 25, 2021 - LAJKOVAC NA DLANU\nRadovi na jednom od najvažnijih infrastrukturnih projekata, izgradnji deonice Iverak- Lajkovac, su u punom jeku, izvode se svakodnevno i odvijaju po ugovorenoj dinamici, saopštili su iz JP „PUTEVI SRBIJE“. Saobraćajnica dužine 18,3 km povezaće Valjevo sa autoputem Miloš Veliki (E-763). Stacionaža počinje od državnog puta I B reda broj 27 (Loznica-Valjevo-Lazarevac) od mesta Iverak, nastavlja preko novoprojektovane kružne raskrsnice i preko saobraćajne petlje „Divci” i završava se priključkom na postojeću petlju „Lajkovac“ autoputa E-763. Veći deo trase, oko 52% se nalazi u plavnoj zoni reke Kolubare. Predviđena je izgradnja ukupno…\nPrema današnjem zvaničnom izveštaju Zavoda za javno zdravlje Valjevo u 13 časova, u Kolubarskom okrugu je 98 novozaraženih, od kojih je četvoro sa područja Lajkovca. Lajkovac sada ima 36 aktivnih slučajeva obolelih od korona virusa, od 47 evidentiranih u novom talasu. U procesu masovne imunizacije stanovništva, treću dozu vakcine protiv korona virusa primilo je do sada 92 stanovnika lajkovačke opštine. Po podacima Doma zdravlja Lajkovac, do sada je ukupno dato 6 063 doza, od toga prvih 3 033 i drugih doza 2 938. U Opštoj bolnici Valjevo je prema poslednjim…


SK ASI-MUR / СК АСИ-МУР / CS IAS-AIT / UC ASI-IWA : Rasprodaje se imovina Industrije tepiha "Proleter"\nOvo je TikiWiki CMS/Groupware v1.9.11 -Sirius- © 2002–2008 od Tiki društvo Pon 18 of Jan, 2021 [04:21 UTC]\nRasprodaje se imovina Industrije tepiha "Proleter"\nČetvrtak 11. May 2006. [09:20:00 UTC] (2825 čitanja)\nZrenjanin - Na javnoj aukciji zakazanoj za 12. jun biće organizovana rasprodaja imovine zrenjaninske Industrije tepiha "Proleter" u stečaju. Stečajna upravnica "Proletera" Danica Kesić oglasila je za taj dan prodaju imovine ovog kolektiva, koja će se održati u fabričkim prostorijama. Po početnoj ceni nešto manjoj od pola milijarde dinara, na aukciji će biti ponuđeni proizvodni pogoni, skladišta, upravna zgrada, prodajni i drugi prostori u krugu fabrike, ukupne površine 54.073 kvadratnih metara.\nKako saznajemo, u određenu početnu cenu za licitaciju uračunati su i prodajni objekti ovog nekada uzornog kolektiva u Beogradu, Somboru i Prištini, zatim deset stanova opterećenih pravom zakupa, kao i velike zalihe gotovih proizvoda i sirovine.\n"Proleter" je nekada bio jedna od vodećih fabrika na prostoru bivše Jugoslavije, koja je zapošljavala približno 2.000 radnika. Ova zrenjaninska industrija, jedan od nosilaca privrednog razvoja grada na Begeju, posedovala je, za to vreme, najsavremenije mašine i kompjuterizovani opremu. Ugovarala je poslovne aranžmane, između ostalog, sa istočnim zemljama, ali je pre dve decenije, prvenstveno zbog nesposobnog rukovodstva, počela da gubi tržište i smanjuje proizvodnju. Pre nekoliko godina, zbog nagomilanih dugova i drugih poteškoća, pogoni "Proletera" prestali su sa radom. Pošto je prekinuta proizvodnja, proglašen je stečaj i sada fabrika ima uposlenih samo desetak radnika, uglavnom u službi obezbeđenja.\nU istoriji "Proletera" ostaće upamćen i slučaj dugogodišnjeg direktora Dragana Mijanovića, koji je, nalazeći se na čelu već posrnule industrije, radnike isplaćivao u - jajima! Naime, direktor se dosetio da u krugu preduzeća organizuje proizvodnju kokošjih jaja i njima namiri već tada zabrinute radnike.\n[ Vreme izvršavanja: 0.12 sekundi ] [ Korišćena memorija: 3.85MB ] [ 145 upita baze podataka ] [ GZIP Disabled ] [ Opterećenje servera: 1.07 ]


Objavljeno: 11:33, 14. јуна 2013.\nDodik je rekao da je danas iz „Gasproma“ stigla vijest da će gas za BiH i Republiku Srpsku biti jeftiniji za 13 odsto, računajući retroaktivno od marta ove godine.\nDodik je istakao da će krak „Južnog toka“ omogućiti ne samo poboljšanje standarda stanovništva, već će biti i podrška privredi.\n„U ovom projektu predviđeno je da se grade i elektrane na gas, a u ovom trenutku posmatraju se lokacije za te elektrane. Ukupno gledano, ovo je jedan od najvažnijih razvojnih projekata Republike Srpske, koji će sigurno stabilizovati njenu budućnost“, rekao je Dodik novinarima poslije potpisivanja Mape puta.\nOn je istakao da je ogroman značaj za realizaciju projekta dala jaka volja i želja predsjednika Rusije Vladimira Putina, ali i da se sa sigurnošću može reći da će projekat biti realizovan na dobrobit i kompanije „Gasprom“ i Republike Srpske.\nPredsjednik Srpske posebno je zahvalio zamjeniku predsjednika Upravnog odbora „Gasproma“ na dolasku u Banjaluku i potpisivanju Mape puta.\nZamjenik predsjednika Upravnog odbora „Gasproma“ Aleksandar Medvedev rekao je danas da potpisani dokument otvara novi nivo saradnje Rusije i Republike Srpske i Federacije BiH, te naglasio da vlast na nivou BiH podržava ovaj projekat.\nAmbasador Ruske Federacije u BiH Aleksandar Bocan-Harčenko rekao je poslije potpisivanja Mape puta da su prilikom posjete ministra inostranih poslova BiH Zlatka Lagumdžije dobili uvjeravanje da „Južni tok“ tok ima podršku.\n„Hoću da vjerujem da će podrška `Južnom toku` biti pitanje generalnog konsenzusa u BiH“, istakao je Bocan-Harčenko.\nPotpisivanju Mape puta prisustvovali su i premijer Srpske Željka Cvijanović, ministar industrije, energetike i rudarstva Srpske Željko Kovačević, direktor preduzeća „Gas-res“ Slobodan Puhalac, te Bocan-Harčenko. Srna


PREDLOG NOVE VERZIJE ZAKONA O JAVNIM NABAVKAMA U SKUPŠTINSKOJ PROCEDURI SLEDEĆEG MESECA\nPredlog nove verzije zakona o javnim nabavkama naći će se u skupštinskoj proceduri sledećeg meseca, tvrdi za B92 šef ekonomskog tima SNS-a Milenko Dželetović.\nPrema njegovim rečima, novi zakon treba da poveća transparentnost javnih nabavki i onemogući korupciju.\nNajveći novac odlazio je na male nabavke, o kojima su ministri mogli da odlučuju samostalno, kažu u SNS.\nZbog toga će biti usvojen novi zakon kojim će im se oduzeti mogućnost da u slucajevima malih nabavki su mogli ministri da odlučuju samostalno, ali i mogućnost da odlučuju o davanju u zakup ili prodaji dela državne imovine, kaže dželetović i navodi da je najvažnija novina u zakonu – planiranje\n"Značajno je da se daju široke ingerencije republičkoj Direkciji za zaštitu prava koja ranije nije radila ono što treba. Ona treba da kontroliše sve učesnike i da ih sankcioniše kao i da raskine štetne ugovore po državu i budžet", pojašnjava on.\nMilenko Dželetović, iz SNS-a kaže da je proces izbora, kontrole i realizacije, sveto trojstvo nabavki.\nSNS je predložila novu verziju ovog zakona starom sazivu skupštine još u februaru. Za njega kažu da je najbolji u Evropi, jer se bavi otklanjanjem uzroka, a ne lečenjem posledica i tvrde da će uz pomoć njega država uštedeti ogromne pare.\nU organizaciji Transparentnost Srbija kažu da loše planiranje odnosi najviše novca, jer se dešavalo da se kupuje i ono što nikome nije potrebno, kao i da se naknadnim aneksima krše delovi ugovora o ceni ili drugim uslovima konkursa. Ali to nije sve, kaže Nemanja Nenadić.\n"Često imamo situacije da se planiraju nabake koje nisu najpotrebnije, gde se propisuju uslovi i kriterijumi koji nemaju dovoljno veze sa onim što je predmet nabavke i ne mogu se razumno opravdati. Tako da jedna šira reforma obuhvata ne samo zakon o javnoj nabavci već i zakone o budžetskom sistemu i krivični zakon i donošenje propisa koji bi zaštitio uzbunjivače i ukazao na nepravilnosti", kaže Nemanja Nenadić.\nIako smatra da su početne ideje dobre, Nemanja Nenadić kaže da ga uznemirava činjenica da se predlog zakona koji je najavljen za septembarsko zasedanje skupštine Srbije, ne može pronaći na internet prezentaciji skupštine nigde, pa nije izvesno da će se on zaista naći pred poslanicima na sednici koja počinje za dva dana.


Banca Intesa uvećala kapital\nGrupacija Intesa Sanpaolo uvećala je kapital Banca Intesa Beograd za dodatnih 130 miliona evra. Svež kapital dodatno će ojačati poziciju Banca Intesa kao najkapitalizovanije banke na domaćem tržištu sa adekvatnošću kapitala znatno iznad propisanog nivoa, čime će se osnažiti potencijal za dalji rast i pružanje aktivne podrške privredi i građanima.\n„Nesumnjivo da dokapitalizacija Banca Intesa predstavlja vrlo važnu vest, ne samo za bankarski sistem zemlje, već i za celokupnu privredu. Naša matična Grupacija Intesa Sanpaolo još jednom je potvrdila svoju dugoročnu posvećenost tržištu Srbije i svoju stratešku opredeljenost da dalje razvija poslovanje u našoj zemlji“, izjavila je Draginja Đurić, predsednik Izvršnog odbora Banca Intesa.\nPovećanjem kapitala Banca Intesa će stvoriti dodatne osnove za nastavak rasta kreditne aktivnosti, što će svakako uticati na ublažavanje negativnih efekata svetske finansijske krize na domaću privredu.\n„Smatramo da je u ovom trenutku izuzetno važno da celokupan bankarski sektor pruži punu podršku svim privrednim akterima i državi kako bi se zajednički utvrdila strategija koja će najuspešnije odgovoriti postojećim izazovima. Mi kao vodeća banka na tržištu ovim potvrđujemo svoju spremnost da prihvatimo aktivnu ulogu u tom procesu. U fokusu naših poslovnih aktivnosti i dalje će biti razvoj poslovanja i sa građanima i sa privredom“, dodala je Draginja Đurić.


Odgušenje kanalizacije Mirijevo - hitno 0-24h dezurni, mašinsko otpusavanje kanalizacije Mirijevo, cena\nDa ne bi imali nikakvog razloga za brigu, svi stanovnici ovog beogradskog naselja moraju znati da kompanije specijalizovane za odgušenje kanalizacije Mirijevo imaju i hitnu službu. A to znači da ukoliko do problema u radu horizontalne ili vertikalne kanalizacije u bilo kom poslovnom ili stambenom, odnosno industrijskom objektu dođe nakon završenog radnog vremena određenog servisa ili tokom noći, klijenti mogu kontaktirati majstore i zahtevati da hitno izađu na teren, kako bi problem u radu kanalizacionog ili vodovodnog sistema otklonili u što kraćem vremenskom periodu.\nPotpuno je svejedno u toku kog dela dana ili noći se javi problem u funkcionisanju kanalizacionog sistema, jer kompanije specijalizovane za odgušenje kanalizacije Mirijevo imaju tim stručnjaka koji dežura van radnog vremena, odnosno u toku noći i u dane vikenda. Na taj način su klijenti rasterećeni bilo kakve brige, jer će majstori vrlo brzo nakon dobijenog poziva izaći na teren, te se potruditi da u što kraćem roku otklone problem koji je doveo do zagušenja kanalizacionog sistema, a bez obzira da li se radi o stambenom ili poslovnom objektu, odnosno da li je u pitanju industrijsko postrojenje.\nUopšteno rečeno, uz korišćenje specijalnih električnih sajli se vrši odgušenje kanalizacije Mirijevo, a postoje i oni servisi koji za tu svrhu koriste specijalne mašine, te odgušenje vrše pod pritiskom.\nNajčešće se može čuti da je upravo odgušenje kanalizacije koje se vrši pod pritiskom dugotrajnije, mada se ta usluga primenjuje kada je problem većih razmera. Inače je u većini slučajeva sasvim dovoljno da se koristi električna sajla, kako bi se konkretni problem rešio.\nA da bi klijenti u budućnosti sprečili da do tih problema dolazi, biće im preporučeno snimanje kanalizacionog sistema mikro kamerama, u kom slučaju se vrlo uspešno pronalazi u čemu je problem i on se u najkraćem mogućem roku rešava. Takođe je preporučljivo da u određenom vremenskom periodu nakon čišćenja bude izvršeno kontrolno snimanje kanalizacionog sistema, a kako bi problem u radu horizontalne ili vertikalne kanalizacije bio u potpunosti rešen.\nIako su na prvom mestu specijalizovani za odgušenje kanalizacije Mirijevo, ovi stručnjaci mogu po zahtevu klijenata da izvrše i mnoge druge vodoinstalaterske usluge.\nPo pozivu klijenata će vodoinstalateri izvršiti zamenu dotrajalih vodovodnih i kanalizacionih instalacija u objektu bilo koje namene, strukture i površine, a ukoliko bude bilo potrebno izvršiće i zamenu, odnosno reparaciju i ugradnju novih ventila. Takođe su specijalizovani i za popravku sifona i česmi, ali i za ugradnju WC šolja, zatim za zamenu bojlera i tuš kabina, odnosno kada.\nPotpuno isto pravilo koje važi za odgušenje kanalizacije Mirijevo, važi i za standardne vodoinstalaterske usluge, jer je neophodno da klijent putem telefona kontaktira odabrani servis i precizira detalje sa majstorima. Naravno da će oni prvo izaći na teren, kako bi utvrdili stanje vodovodne ili kanalizacione mreže, odnosno da bi ustanovili šta je sve potrebno popraviti ili zameniti u kupatilu ili kuhinji. A nakon što to budu utvrdili, oni će izraditi i ponudu za ove usluge, te će informisati klijente o garantnom roku, odnosno o roku za završetak radova i precizirati sa vlasnikom prostora sve ostale detalje.


Vlada Srbije izabrala Vladimira Rebića za direktora policije\nVlada Srbije na današnjoj sednici izabrala za direktora policije Vladimira Rebića koji je do sada obavljao funkciju vršioca te dužnosti, saopštilo je Ministarstvo unutrašnjih poslova (MUP) Srbije.\nRebić u MUP-u radi od avgusta 1992, a počeo je u tadašnjem Sekretarijatu unutrašnjih poslova u Užicu, gde je radio na inspekcijskim i upravnim poslovima bezbednosti saobraćaja.\nOd 1996. do 2002. Rebić je radio kao šef Odseka za inspekcijske i upravne poslove SUP-a Užice, nakon čega prelazi u Upravu saobraćajne policije gde je bio angažovan na obuci saobraćajne policije.\nU januaru 2010. postaje zamenik načelnika Uprave saobraćajne policije i u naredne četiri godine koordinira aktivnosti saobraćajne policije na donošenju podzakonskih akata u cilju implementiranja novog Zakona o bezbednosti saobraćaja na putevima.\nZa načelnika Uprave saobraćajne policije imenovan je 20. juna 2014, a zahvaljujući rezultatima i odličnom profesionalnom radu imenovan je za vršioca dužnosti direktora policije, navodi se u saopštenju.\nRebić je rodjen je 9. januara 1967. u Užicu, a 1991. godine diplomirao je na Pravnom fakultetu u Beogradu.


Uručeni računari - donacija Zadužbini Ilije M. Kolarca Prolog\nZadužbini Ilije M. Kolarca uručena je donacija 6 računara za arhiviranje audio i arhivske građe kao i za realizaciju muzičkih programa i predavanja. Firma Smart Energy Investment Kft Budimpešta koja je donirala potrebnu opremu pozvala je i ostale firme i pojedince da se priključe i podrže najstariju ustanovu kulture. Donaciju je uručio direktor Obrad Tadić, a upravnica Jasna Dimitrijević ispred Zadužbine je izrazila zahvalnost na računarskoj opremi.\nDonator SEI poručuje da je partnerstvo ključni element na kome se zasniva snaga društva i da se samo udruživanjem i sinergijom može doći do rezultata. Kroz javno privatno-partnerstvo su, kako kažu, u Srbiji investirali oko 15 miliona evra u javnu infrastrukturu i energetsku efikasnost, ali je svaka pomoć kulturi i obrazovanju na ovakav način najbolje moguće ulaganje. Ovo je jedna od donacija koju su realizovali u proteklih godinu dana, a u planu su nove kojima će prikazati partnerstvo na delu.\nDonaciju su podržali Nj.E. ambasador Mađarske gospodin Attila Pintér i počasni konzul Mađarske gospodin Nemanja Milutinović pozivaći i ostale mađarske kompanije da se pridruže donaciji kako ovoj ustanovi, ali i ostalima kojima je potrebno.\nPodsećamo da je Kolarac nezavisna institucija koja svoje poslovanje realizuje iz prihoda koje ostvaruje od sopstvenih delatnosti. U narednom periodu neophodna su sredstva za prateću opremu, restauraciju pojedinih delova u zgradu, ali i finansijska podrška za realizaciju programa. Tokom godine održi se više od 200 koncerata i oko 200 različitih predavanja za sve generacije.\nJames Gunn nagoveštava da ćemo u Guardians 3 saznati poreklo Rocket-a


U sred utakmice, igrač (19) pao na teren i preminuo - PRess Serbia | PR PRess team\nDruštvo • Entertainment • News • Sport • Srbija • Zanimljivosti\nStefan Todorović (19) iz Obreža kod Varvarina iznenada je preminuo na utakmici koja se danas popodne igrala u susednom Ćićevcu, potvrđeno je “Novostima” iz više izvora. Kako saznaje ovaj sajt, do nesreće koja se dogodila već na samom početku prijateljskog susreta između FK “Sloga” iz Ćićevca i FK “Juhor” iz Obreža, sve je bilo u najboljem redu.\nMladić je, međutim, iznenada pao na travu i da mu pomognu pokušali su i igrači oba tima, kao i članovi kluba. Prema rečima očevidaca, fudbaler je još uvek davao znake života, ali je to, na žalost trajalo dok nije stigla ekipa hitne pomoći.Očekuje se da više informacija u vezi sa ovom tragedijom bude poznato nakom istrage koja je toku.\nTodorović je važio za talentovanog fudbalera i poznatog u svom okrugu.\nTagovipreminuo Stefan Todorovićm 19 godina u sred utakmice